Irekia Eusko Jaurlaritza - Gobierno Vasco :: Erabakia, Bake eta Bizikidetza Planak 2014ko bigarren seihilekoan izandako kudeaketari eta gauzatzeari buruzko jarraipen-txostena ezagututzat ematen duena. (2015-02-03(e)ko Kontseiluan hartutako erabakiaren laburpena)\nErabakia, Bake eta Bizikidetza Planak 2014ko…\n2015-02-03ko Gobernu Kontseiluaren Akordio nagusiak\nBAKE ETA BIZIKIDETZA PLANAK BERE AURREIKUSPENEN % 93,68ko BETETZE MAILA LORTU DU\nGobernu Kontseiluak Bake eta Bizikidetza Planaren Sail Arteko Jarraipen Batzordearen 2014ko bigarren seihilekoko jarraipen txostena aztertu du gaur. Batzordearen zeregina sei hilean behin Planaren jarraipen etengabea egitea da, eta txosten honetan, Planean aurreikusitako 2014ko uztailetik abendurako egutegiaren kudeaketaren, gauzatzearen eta betetzearen inguruko balantzea egin du.\nHala, 2014ko abenduaren 31n, Plana osatzen duten 18 ekimenetatik (gehi kudeaketa eta jarraipeneko beste bat):\n- 14 ekimenek egutegia % 100ean bete dute.\n- 4 ekimenek egutegia % 80an bete dute.\n- 1 ekimen % 60ko betetze-mailan dago. Memoriaren Institutuaren kasua da eta Eusko Legebiltzarrean Legearen onarpena luzatu egin delako atzeratu da.\n(Eranskinean, ekimen bakoitzaren egoera agertzen da)\nHorrela, Bake eta Bizikidetza Planaren egutegiaren betetze-maila % 93,68koa da. Horregatik, Eusko Jaurlaritzak programaren betetze honen inguruko balorazio oso positiboa egiten du.\nHala ere, Planaren azken xedea Bakean eta Bizikidetzan laguntzea da, eta modu horretan, gizartean ildo horretako kultura bat indartzea, baita politikan bizikidetzarako etika politiko partekatuko oinarri batzuk bultzatzea ere, iraganari, orainari eta etorkizunari dagokienez.\nArlo sozialean, Bake eta Bizikidetza Plana gizartearen gehiengoaren borondateekin bat datorrenez, zenbait azterketa soziologikotan ondorioztatzen den bezala (Deustobarometroa, Euskobarometroa, Euskal Soziometroa), bere eragin soziala positibotzat jotzen du Eusko Jaurlaritzak.\nDena den, Planaren zailtasun nagusia euskal eszenategi politikoan dagoen berbera da: bidegabekeriak eta indarkeriak markatutako duela gutxiko iraganaren pisu astuna eta horrek bake eta bizikidetza arloan gutxienekoak baina beharrezkoak diren adostasunen lorpena baldintzatzea. Iraganaren balorazio partekatua eta oinarrizko akordioak lortzea euskal politikagintzan gainditzeke dagoen ikasgai baten bi aldeak dira. Eusko Jaurlaritza arlo horretan interpelatua sentitzen da eta lanean jarraituko du.\nZentzu horretan, Eusko Jaurlaritzak, 2015eko lehenengo seihilekoan, Planean autokritika prozesuen inguruko lan ildo bat gehitzea aztertuko du. Eusko Jaurlaritzak autokritika prozesu horien alde lagundu nahi du, iraganaren balorazioa zatiketarako faktore izan beharrean elkarguneak sortzeko lanabes estrategikoa bihurtu dadin.\neranskina.pdf 100 KB (application/pdf)\nanexo.pdf 100 KB (application/pdf)\nEusko Jaurlaritzak aztertu du Bakea eta Bizikidetza Planaren kudeaketa eta betetze mailan buruzko jarraipen txostena. (2015-08-28(e)ko Kontseiluan hartutako erabakiaren laburpena)\nErabakia, Gernikako Bakeraren Museoa Fundazioari diru-laguntza zuzena ematen dueña, 2013. urteko ustiapen aurrekontua finantzatzeko. (2013-12-17(e)ko Kontseiluan hartutako erabakiaren laburpena)\nDekretua, Bake eta Bizikidetza Planaren Aholku Batzordea arautzen duena (2014-07-29(e)ko Kontseiluan hartutako erabakiaren laburpena)


Martxoaren 24an, euskararen ofizialtasunaren aldeko manifestazioa izanen da Iruñean\nEuskarari eta euskaldunoi ezartzen zaizkien mugak gainditu eta euskararen normalizazioan jauzi egiteko burujabetza eskuratzea ezinbestekoa dela uste du Euskal Herrian Euskaraz mugimenduak.\n"XXI. mendean euskarak ez du etorkizuna ziurtatua”, nabarmendu du EHE mugimenduak Iruñean martxoaren 24an eginen den manifestazioaren aurkezpenean. EHE-k salatu nahi izan du "euskara zulo beltzera itzularazi nahi dutenek" ere badirela, eta euskaldunen hizkuntza-eskubideak "bigarren mailakoak" direla.\n“Frantziar eta Espainiar estatuetako botereak ez daude prest euskararen berreskurapen eta normalizazio osoa gerta dadin”, eta Katalunian gertatzen ari dena, non hizkuntz eskubideak eta hezkuntzan murgiltze-eredua mehatxupean dauden 155 artikuluaren aplikazioarekin, ekarri dute gogora, Euskal Herrian ere gerta daitekela ohartaraziz. “155 artikulua euskararekin ere deklinatuko dute, euskaldunon aurka ekiteko erabiliko dute aurrera egingo dugun heinean”, esan dute agerraldian.\nIldo horretan, burujabetza aldarrikatu dute euskarari etorkizuna emateko eta euskaraz bizi ahal izateko. “Jauzi kuantitatibo eta kualitatiboa emateko beharra dugu eta horretarako baldintzak daude”, aipatu dute. Horretarako, ezinbestekoa izango dira "euskaltzaleon grina eta ekimena". “Euskaraz bizitzera goaz” aldarria iraultza sozial bilakatzera goaz”, ziurtatu dute. Baina zehaztu dute garrantzitsua dela Euskal Herriaren alde dauden eragile politiko, sozial eta ekonomikeak "euskara euren jardueren erdigunean kokatzea".\n“Euskal Herria berreuskalduntzea da euskaltzaleon lanaren iparra. Hori erdiesteko euskararen berreskurapena eta normalizazioa azkartu eta bururaino eraman behar dugu”, eta hainbat lan eremuetan sakontzea proposatu dute, euskararen ezagutza unibertsalizatuz, euskararen erabilera orokortzeko planak indarrean jarriz, Euskal Herria berreuskalduntzeko plan estrategiko nazional bat definituz eta hori gauzatzeko bitarteko nahikoak jarriz. Eta hau guztia aurrera eramateko, lege berri bat aldarrikatu dute, non euskara berezko hizkuntza, ofiziala, lehentasunezkoa eta ezagutu beharrekoa izendatuko denik. “Ezinbesteko faktore bat dago: burujabetza”, eta bide horretan desobedientzia ariketa erraldoi bat egiteko beharra azpimarratzen dute.\n“Euskarari eta euskal herritarroi ezartzen zaizkigun mugak gainditu eta euskararen normalizazioan jauzi egiteko burujabetza eskuratzera goazela ozen aldarrikatzeko” erabiliko da martxoaren 24an Iruñeako Autobus Geltoki Zaharretik abiatuko den manifestazioa, eta mobilizazio horretan parte hartzeko deia luzatu diete euskaltzale guztiei.\n* dutenak derrigorrez bete behar dira.\n< Abuztua 2018 >


Eurogunea atzeraldian sartu da berriro – Ekonomiaren KZ\nEuroguneko ekonomia atzeraldian sartu zen berriro, BPGa % 0,6 murriztu baitzen urtarriletik martxora bitartean, 2020ko azken hiruhilekoan % 0,7 jaitsi ostean, Covid-19 pandemiaren berragerpenak geldiarazteko neurrien eraginaren ondorioz, Eurostatek argitaratutako aurretiazko datuaren arabera.\nEra berean, Europar Batasuneko (EB) ekonomia ere atzeraldian sartu zen berriro, BPGren % 0,4ko uzkurtzea erregistratu baitzuen 2021eko lehen hiruhilekoan, 2020ko urritik abendura bitartean % 0,5 jaitsi ondoren. 2020ko hiruhileko berarekin alderatuta, euroguneko BPGa % 1,8 murriztu zen, eta hogeita zazpikoa, berriz, % 1,7.\nDatuak eskuragarri zituzten herrialdeen artean, Portugalek (-% 3,3) BPGren uzkurtze handiena izan zuen, ondoren Letoniak (-% 2,6) eta Alemaniak (-% 1,7), eta, azkenik, Lituaniak (+% 1,8) eta Suediak (+% 1,1) izan zuten hazkunderik handiena EBn.\nUrtetik urterako hazkunde-tasak, 2020ko hiruhileko berarekin alderatuta, negatiboak izan ziren EBko herrialde guztietan, Frantzian (+% 1,5) eta Lituanian (+% 1) izan ezik.\nEstatuaren kasuan, BPGa % 0,5 murriztu zen lehen hiruhilekoan, 2020ko laugarren hiruhilekoan izandako geldialdiaren ondoren. Iazko lehen hiru hilabeteekin alderatuta, ekonomiak % 4,3 egin zuen behera.\n← CNMVk atzerrian 50 ‘finantza txiringito’ baino gehiago daudela ohartarazi du\nBizkaiak 120 milioi euro gehiago inbertituko ditu aurten →


Euskadiren Nazioartekotzearen Erradiografia - Kanpo harremanak - Lehendakaritza - Eusko Jaurlaritza - Euskadi.eus\nEuskadiren Nazioartekotzearen Erradiografia\nEAEREN NAZIOARTEKOTZEAREN ERRADIOGRAFIA\nEAEren Nazioartekotzearen Erradiografia sistema bat da, gaur egun EAEk munduan duen agerpen globala eta internazionala neurtzeko eta aztertzeko erabiltzen dena. Dokumentu-oinarri enpiriko bat eta adierazle-sistema bat ditu, Jaurlaritzaren Kanpo Ekintzak nazioartekotzearen emaitzetan duen eragina neurtzeko abiapuntu gisa; izan ere, horri esker, EAE nazioartean sendotzeko lidergo-lanerako (gizartea, ekonomia, euskal erakundeak eta enpresak) Jaurlaritzak dituen orientazio estrategikoari eta jarduerari laguntzen zaio, eta nazioartekotzea herrialde-estrategia bihurtzeko lankidetzan aritzen diren beste erakunde edo elkarte batzuen jarduna bideratzen da, euskal gizartearen ongizate-maila eta euskal ekonomiaren lehiakortasuna, oro har, areagotuz.\n2016. urtean diseinatu zen «EAEren Nazioartekotzearen Lehenengo Erradiografia», «Nazioartekotzeko Esparru Estrategia 2020, Basque Country Estrategia» delakoan agindutakoa betez. Bertan ezartzen da gogoeta prozesu bati ekin behar zaiola Eusko Jaurlaritzaren Kanpo Ekintzaren inpaktua neurtzeko sistema bat diseinatzeko. Sistema hori ez zegoen EAEn, eta ez zuen erreferente argirik nazioartean. Lehenengo erradiografia horretan, EAEk aktore global gisa munduan duen agerpena deskribatzen da; horrez gain, herrialde gisa duen nazioartekotze-maila ere azaltzen da, 31 nazioartekotze-adierazleren bidez.\n«EAEren Nazioartekotzearen Bigarren Erradiografia» lehen erradiografiaren nazioartekotze-adierazleen sistema eguneratzeko eta zabaltzeko sortu da; adierazle horiek 2020rako Nazioartekotzeko Esparru Estrategiaren eguneratzera egokitzen ditu: Basque Country 2018-2020 Estrategia eta haren irismena gai-eremu berrietara heltzeko aukera, EAEk 2019. urtean izan zuen nazioartekotze-maila jakiteko eta 2016 eta 2019 urteen artean izan duen bilakaera ebaluatzeko.\nEuskadiren Nazioartekotzearen Erradiografia, 2016 (PDF, 614 KB)\nEuskadiren Nazioartekotzearen Erradiografia, 2019 (PDF, 558 KB)\nAzken aldaketako data: 2020/07/24


Kuadrilla baten garaipen handia | Kirola | Berria\nKuadrilla baten garaipen handia\nAthleticek 2015ean irabazi zuen bigarrenez Espainiako Superkopa, Bartzelona ahaltsua menderatuta. Aduriz izan zen protagonista nagusia, lau gol sartu baitzituen: hiru joanekoan, eta bat itzulikoan.\nAritz Aduriz, 2015eko Espainiako Superkopan Bartzelonari itzuliko partidan sartutako gola ospatzen. TONI ALBIR / EFE Tamaina handiagoan ikusi\nBilboko udaletxeko balkoitik Superkoparen eskaintza. Milaka lagun Bilboko kaleetan garaipena ospatzen. Camp Noun Carlos Gurpegi kopa jasotzen. Kanporaketan guztira bost eta bat zuri-gorrien alde. Joanekoan jipoia Leo Messi buru zuen talde zapaltzaileari: 4-0. San Josek zelai erditik sartutako gola eta Aritz Adurizen hat trick-a. San Mamesen 50.000 ikusle futbolaz eta taldearen garaipenaz gozatzen. Atzetik aurrera egindako laburpena da. Athleticek irabazitako azken txapelketa, hitz gutxitan kontatuta.\nEgun, pandemiaren erdian, kosta egiten da sinestea. Baina hala izan zen. Kuadrilla zuri-gorriaren azken balentria izan zen. Bikain jardun zuen belaunaldi baten garaipena. Aritz Aduriz zen lagun talde horretako erreferentzia nagusia. Superkopan izar nagusia izan zen. Bi partidatan lau gol sartu zituen. Bere kirol ibilbideko onenean zegoen: ate aurrean ez zuen barkatzen. Baina garaipena talde guztiak lortu zuen, kuadrilla osoak. «Gezurra esango nuke niretzat ahaztezina izan ez zela esango banu. Baina talde lana izan zen. Pentsa, joanekoan hiru gol sartu nituen, baina neurketa eskasa jokatu nuen. Ez nintzen aho zapore onarekin gelditu. Hiru gol sartu nituen, baina beste jokaldi askotan kale egin nuen», adierazi dio Adurizek BERRIAri.\nErretiroa hartu zuenetik arretagunetik apur bat aldentzeko erabakia hartu du, familiarekin adostuta, eta Mallorcan bizi da. «Haize apur bat hartzeko eskatzen zidan gorputzak». Bilbon ezinezkoa izango zenez, ondo ezagutzen duen irla horretara joatea erabaki du. Lur hartzen lagunduko diola iritzi dio.«Aduriz izateari utzi eta Aritz izateko premia nuen». Baina Adurizen itzala luzea da. Athleticen arrastoa utzi du. Eta iragan hurbilaz jardutea egokitzen denean, ezinbestekoa da harengana jotzea. Azken lau hamarkadetako belaunaldirik emankorrenaren ikur nagusia da. Iraola, Gurpegi, Iturraspe, San Jose, De Marcos, Muniain eta beste askorekin batera, Athletic gorenean jartzea lortu zuen. Superkopa irabaztea urte askotan egindako lanaren saria baino ez zen izan. Adurizentzat bere kirol ibilbideko mugarrietako bat da 2015eko Superkopa. «Futbolak utzi didan oroitzapenik politena ez bada, politenetakoa da. Athleticekin txapelketa bat irabaztea futbolean lor nezakeen gauzarik garrantzitsuena da. Superkopa ondo ospatu genuen, baina, denborarekin, are eta gehiago ari gara baloratzen».\nTxapelketa bat irabazteak meritu handia dauka, eta etxeko jokalariekin lehiatuta irabazteak duen balioa neurtzea nekeza da. Eta aurrean Espainiako Ligan eta Europan aro bat markatu duen aurkaria izanez gero, balentria dela esan daiteke. Athleticek aurrean izan zuen Bartzelona hark garaiezina baitzirudien. Messiren taldeak Txapeldunen Liga, Espainiako Liga, Kopa, Europako Superkopa eta kluben arteko munduko txapelketa irabazi zituen urte hartan. Espainiako Superkopa falta zitzaion sasoia biribiltzeko. Baina ez zen kapaz izan Athletic mendean hartzeko. «Bartzelonak Superkopa irabazi izan balu, denboraldian jokoan izan zituen sei lehiaketak irabaziko zituen. Futbolaren historian oso gutxitan ikusi da talde bat denboraldi berean dena irabazten. Pentsa nolako meritua zuen».\nHain zen handia Bartzelonaren nagusitasuna eta aurkariei sortzen zien izua, joanekoan lau golen errenta lortu arren inork ez baitzuen garaipena eskuan ikusten. Inork ez. «Jarraitzaileak ez zeuden lasai, eta jokalariak ere arduratuta geunden. Aurrean zegoen taldearen maila zein zen bagenekien. Bartzelona Camp Noun kanporaketa asko iraultzen ikusi dugu. Beraz, banakoa sartu genuen arte ez genuen argi ikusi Superkopa irabaziko genuela».\nAdurizek ez du inoiz ahaztuko duela bost urte bizi izandakoa. Etxean gordeta duen Superkopa txikiak ere lagunduko dio gogoratzen. Lehen, Superkopa abuztuan jokatzen zen, liga hasi bezperan. Egun, berriz, denboraldiaren erdian asteburu bat dauka gordeta. «Balio handia duen lehiaketa bat da. Superkopa jokatzeko, lan handia egin behar da».


Arrasaten Gipuzkoako 3.EkoCenterra inauguratu dugu — Arrasateko Udala\nGaur goizean estreinatu dute Arrasateko Musakola auzoan (Asam-eko lehengo pabiloian) dagoen EkoCenter berria eta, honez gero, zabal-zabalik dago mundu guztiarentzako. Bertara eraman ahal izango dira erabilerarik ematen ez zaien artikuluak, beraien aprobetxamendua luzatzeko. Artikulu hauek etxez etxe ere bilduko dituzte, aurrez deituz gero (943 771 871)\nArrasateko EkoCenterra ekonomia solidarioko enpresa baten bitartez kudeatuko da eta bi funtzio nagusi beteko ditu:\nErabilerarik ez duten objektuak berreskuratzea eta birziklatzea: horretarako, hauen bilketa, kudeaketa eta salmenta burutuko du Emaúsek.\nGizartean kaltetuta dauden kolektiboen gizarteratzea.\nHondakinak prebenitzeko azpiegitura bat\n"Donostialdearekin eta Bidasoarekin batera, Debagoienak ere badu, jadanik, hondakinen sorrera prebenitzeko azpiegitura bat. Berrerabilpena eta birziklapena, biak, sustatuko ditu, europar hierarkiak hondakinen kudeaketarako markatzen duen bezala", adierazi du Emaús Fundazioko zuzendari Jabier Pradinik, aurkezpen ekitaldian.\nUdalak 25 urtetarako lokala prezio sinbolikoan\nIldo horretatik, Arrasateko alkate, Inazio Azkarragaurizarrek adierazi du Zero Zabor filosofia bultzatzen ari direla, berrerabilpena, birziklapena eta hondakinen gaikako bilketa sustatuz. Eta gaineratu du norabide horretan, pauso "esanguratsuak" eman dituela Udalak; zehazki, apustu "potoloa" egin duela, Arrasaten Ekocenterra jarriz: "Jarduera hori garatu dezan ASAM pabiloiaren zati bat alokatu diogu Emaus Fundazioari 25 urterako eta prezio sinbolikoan, urtebeteko aldietan luzatzeko aukerarekin".\nHorren harira, Emaus eta Udala aspalditik egiten dabiltzan elkarlana azpimarratu du alkateak, Nafarroa etorbideko gizarteratze tailerrarekin eta dendarekin "geroz eta emaitza hobeak" lortzen ari direla esanez, sozialki nahiz ingurumen ikuspegitik.\nAldundiaren ezinbesteko laguntza\nHalaber, Gipuzkoako Foru Aldundiak 511.000 euro bideratu ditu proiektu honetara. Laguntza hori ezinbestekoa izan da EkoCenter berria zabaldu ahal izateko eta Gipuzkoan berrerabilpenaren eta birziklapenaren aldeko lanari bultzada emateko.\nForu Aldundiko Ingurumen Zuzendaritzatik emandako laguntzarekin, hain zuzen, egin ahal izan dira Arrasateko Udalak lagatako espazioa zaharberritzeko eta egokitzeko lanak. Iñaki Errazkin Ingurumen diputatuak bertatik bertara bisitatu du EkoCenter berria eta “eskerrak” eman dizkio Emaúsi egiten ari den “berrerabilpen eta kontzientziazio lanagatik”.\nZaldibarko Emaúsen denda itxi\nEkoCenter berrian mota guztietako altzariak, arropak, osagarriak, liburuak, objektuak, etxerako artikuluak … aurkitu ahal izango dira, lehen Zaldibarko dendan salgai zeuden bigarren eskuko artikuluak. EkoCenterra zabalduko denez, Zaldibarko denda itxi egingo da eta berton jarduten duen sei pertsonako lan- taldea bi lanpostu berriekin indartuko da, etxez etxeko bilketa zerbitzua indartzeko asmoz.\nEkozenterrari buruzko informazio gehiago


Ballet Biarritzek zabalduko du gaur Maitaldia dantza jaialdia — dantzan.eus\nHemen zaude: Hasiera › Hemeroteka › Ballet Biarritzek zabalduko du gaur Maitaldia dantza jaialdia\nBallet Biarritzek zabalduko du gaur Maitaldia dantza jaialdia\nDantza nagusituko da gaurtik irailaren 18a arte Biarrizko Maitaldia jaialdian.\nThierry Malandain koregrafoaren “Le sang des étoiles” (Izarren odola) ikusgarri berria aurkeztuz zabalduko dute gaur BiarrizkoMaitaldia jaialdia. Ingurumenari buruz Ballet Biarritz dantza taldeko koregrafoak sortu alegia berri hori gaur eta bihar arratseko zortzietan aurkeztuko dute lehen aldiz, Gare du Midi aretoan. Halere, gaur eguerdian, Malandainek ikuskizunaren aurkezpen laburra eginen du ikusleen aitzinean, herriko baratze publikoan.\nIrailaren 18a arte iraunen duen dantzaren hitzordu nagusi horretan mota guztietako erritmoak izanen dira. Ballet Biarritzen dantza garaikideaz gain ikusi ahalko dira: Carlotta Ikeda koregrafoaren Txinatik datorren Butô dantza eta tekno musika nahasten dituen ikuskizuna, Christine Grimaldiren Pizkundeko dantzak, Georges Momboye konpainiaren Afrikako erritmoak eta Hors Serie taldearen hip-hop dantzak. Horrenbestez, Thierry Malandain jaialdiko zuzendari artistikoa izanik, XIV. edizio honetan ohikoak ez diren dantza doinuak ezagutzeko aukera izanen dute ikusleek berriz ere.\nDantza ezezagunekin batera, nazioarteko konpainia ospetsuak ere izanen dira Maitaldian. Philippe Cohenen Genoako Antzoki Handiko Baleta ikusten ahalko da irailaren 10ean Gare du Midi aretoan, eta, azkenik, jaialdia irailaren 18an burutuko da Matz Skoog koreografoak zuzentzen duen English National Balletak saioa eginez. Orotara, 12 konpainiaren ikusgarriak azalduko dituzte gauero Maitaldiaren karietara. Baina, horiekin batera, egunez baita gauez ere animazio ugari izanen da.\nHorien artean, ikusleen parte-hartzea areagotuko duten dantzaldiak izanen dira aurten. Gaur bertan, izan ere, Ballet Biarritzen ikuskizunaren ondotik, herri dantzaldia izanen da Mazon parkean. Ondoko ostegunean, “Kitch” dantzaldia izanen da, eta, azkenik, heldu den irailaren 11n Pizkundeko dantzak egonen dira.


Bilduma: Perzebal, 36\nPaperezko edizioaren argitalpen data: 2018-04-16\nISBN paperezko edizioa: 978-84-9109-199-8\nLaida Martínez. Prentsa dosierra. [pdf - 3.13 Mb.]\nLaida Martinez Navarro bilbotarra da. Psikologian lizentziatua. Hainbat literatur sari irabazi ditu: Lazarillo saria (2002), Gabriel Aresti lehiaketa (2003, 2004 eta 2014) edo Malagako Haur literatur saria (2014).\nEskolan lantzeko moduko gaiak darabiltza: homosexualitatea nerabezaroan, eskola-jazarpena, genero-jazarpena nerabeen artean… Bulling-ari buruzko antzezlan bat, eta komiki baten gidoia ere idatzi ditu.\nLiteratura tradizionala idazteaz gain, erraz irakurtzeko materiala ere landu du. Haurrentzat euskaraz argitaraturiko lehen liburua, Irakurketa Erraza sailean idatzi du.


2017 otsaila | Jardun Euskara Elkartea\nPrimeran pasa zuten igande arratsaldea txapliguko gazteek. Aratusteak zirenez mozorroak izan ziren nagusi eta jaiari laguntzeko txokolatada eder bat prestatu zuten. Sekulako giroa egiten zuenez, ekintza guztiak kanpoan egiteko aukera izan zuten eta umorerik ere ez zen falta izan!\nHelduen antzerki eskolaren bigarren taldea\nOtsaila hasieran jarri zen martxan helduen antzerki eskola eta honek izan duen arrakasta ikusita bigarren talde bat sortuko da. Astelehenetan elkartuko dira hauek ere baina beste taldea baino goizago, 18:45etatik 20:15ak arte. Martxoaren 6an emango zaio hasiera eta ekainerarte iraungo du.\nIzena emateko aukera ezberdinak daude:\n-605712469 telefono bidez\n-jardunkultura@topagunea.com helbide elektronikoaren bitartez\nHileko kuota bat izango dut antzerki eskolak, bazkideentzat 15 eurokoa eta gainontzekoentzat 17 eurokoa.\nAnimatu zaitez giro paregabean primeran pasatzera!\nDOMEKETAN FAMILIAN GOZATZEN!\nJardun Euskara Elkarteak urtarrilean martxan jarri zuen egitasmoarekin, otsailean ere aurrera jarraituko dugu.\nOtsailaren 19an, domekan, 11:30etatik 13:30etara Oxirondo azokako gune librean Euskal kantu eta jolasak egingo ditugu bertara gerturatzen diren familiekin.\nDomeka goiza ederki pasatuko dugu! gerturatu zaitezte!\nAmodiozko gutun eta esaldi irabazleak\n2017/02/14 berriak, lehiaketak\nEPAIMAHAI NAGUSIA 2017:\nPatxi Zubizarreta: iazko edizioko irabazlea\nMaite Larburu: musikaria\nMaite Franko: ipuin kontalaria\nJon Gurrutxaga: bertsolaria\nEPAIMAHAI GAZTEA 2017:\nLehenengo saria: Eider Perez 21 urteko Pasaia-Trintxerpeko gazteak jasoko du Bi arrain lanarengatik.\n• Bigarren saria (erdia): Iñigo Legorburu Hernanin bizi den errenteriarrak idatzi du Beste laurogei… ustian lana.\n• Bigarren saria (erdia) Lasarte-Oriako Ane Labakak eskuratuko du Gabon polita lanarekin.\n• Bergarako onena: Bergaran bizi den Elena Laka eibartarrari emango diote.\n• Gazte saria: Izar Odriozolak (Bergara, 1999) eskuratuko du.\nMaria Lopez (Ibarra, 1992).\n1.- SARIA: 500 € – EIDER PEREZ\nEhunka arrain gorri hilik agertu dira gaur itsas-azal urdinean. Mareak ohi baino abiadura handiagoan egin du behera eta, harrigarriki, hego haizea dario aspaldi itzali zen portuari. Kaiko lehorrean arrantza sare metatuak arrain-hezurrez josirik aurkitu dituzte, mendi garailetako itsas izakien fosilak dirudite. Irratiak ez du gertaeraren inguruko azalpenik eman, eta zeru ederra iragarri du ilunsentirako.\nKontserba laten fabrikak ateak itxi ditu. Kiebra jo du. Orain aluminiozko milaka lata koipetsu daude zabalik, tontor gris erraldoi bat dago fabrikako atean. Eta baxurako ontzien herdoila ur-azpian, ez da ikusten, baina ezkutuan dagoena ez ikusiagatik ere antzeman daiteke.\nErraza da atzeko kaleko ataka estuetatik kantinara doazen bazterretan galtzea. Bi andre zahar saski bana besoetan, gertaeraren inguruan kontuka, nola badatorren gerezi denbora eta nola larriturik dauden eta nola aspaldi ez duten senarraren gutunik jaso. Inork ez du gaur leihorik ireki. Loreontzi diren plubiometro idorrak, gorri eta berdeak harrizko horma-zuloetan. Zure etxeko ate ondotik pasatzean sentitzen dena. Berriz pasa naizenean sentitu dudana. Edo imajinatu dudana. Eta iturriko kandelak eta Ama Birjina ere desagertu dira gaur. Kantinako toldo ihetua geldi, arrain gorrien antzera, baina urrutian leba-leba dator itsasoa…\nGutun hau ez da distopia bat eta ez dut fikziorik esan. Ez da marinel zaharren inguruko poema bat edo botilaratutako maitasun kantu bat. Sabelean badut esmeralda koloreko ozeano bat eta bi arrain. Eta itsaskirria dabil aspalditik. Ikusi dut begi atzean duzun akuarioa eta nabari ditut zure azal azpian ezkatak lasaieran. Masailak, animalia-sena, edo korrontea… Baina berriz murgildu gara ur abisaletan. Nork ukatu dizu maitatzea? Nik maite zaitut. Eta badakit zure akuarioa ez dela nire begiradaren isla hutsa. Bizirik daude. Baina beldurra diozu sirenen kantuari, enbatari, hondoan dagoen horri, ez dakizula igerian agian… irratiak ere ez du gertaeraren inguruko azalpenik eman. Ez naiz ur gazitan itoko eta ez dut itsasgizon zailduen itzuleraren zain egon nahi. Maite zaitut, baina banoa itsasoz bestaldera. Banoa, baina maite zaitut. Maite zaitut eta banoa. Sabeleko ozeanoa baretu arte hustu eta bi arrain geratu zaizkit lehorrean. Gutun hau ez da distopia bat eta ez dut fikziorik esan. Banoa. Ba omen dira arrain gehiago itsasoan.\nGaur garabiek ez dute lan egin eta arratseko lehen ordurako kale epelak hutsik geratu dira. Honezkero maiatza izan behar du, enarek dagoeneko eurena egin baitute leiho ondoko teilapea. Okupazio ekintzatzat hartu dut habien eraikitzea eta prest dut desalojoaren eguna.\nGaur gertatu dena kontatu nahi nizun, besterik gabe. Irratiak honen berririk eman ez duenez, jakinaren gainean egon zintezen. Bestela, denak bere horretan jarraitzen du eta bere horretan badoa. Zaharrak berri. Estankoa itxi eta lekuz aldatu dute, besterik ez. Etxekoak osasunez oso. Eta laugarren zenbakiko txurro-saltzaileak noiz etorriko zaren galdetzen dit beti. Nik erantzun bera eman izan diot aldiro: ez dudala egundo galdera horren erantzuna jakiteko balio duen haize-arrosik aurkitu. Oraingoan badakidala esango diot, hurrengoan galdera berriz egitea ez dela beharrezkoa izango, sabelean fosildu zaitudala.\nAspaldian ikusi gabeko zeru ederrena izan da gaurko ilunsentia.\n2.- SARIA: 150 € – IÑIGO LEGORBURU\nBiyotzeko Joxe Manuel:\nZuk letzen eztakizunez, zue etxeko ilobak letuko dizun bildurraz bada´re, zuri eskribittu biharrian arkittu naiz, orrek utzi lezakenan arrastuan jakitun. Izan´e, guriak bizik seitzen dula, guri-guriya dola ta ez Errenteiko besti harek esaten zun modun, “iya guriak egin du”; esateko premiya nakan.\nBerorri-ka asi giñan artu-emanian, zuka seittu ta azkenenian, ara…ika bukatu deu maiz, zukin iñondik iñoa bukatzeko asmoik gabe! oi bai, beste iñor bistan eztala… bestela, gue amoriyuan berri izango balue, bertsubak jarri baietz, nori ta zuri; Joxe Manuel!!\nZue egizko ofiziyuan, bersolaya izateko modun, teatro pixka- pixkat iña zea oain artian. Teatrua, zu etzean oi jendiai xinixtuazteko. Erriyak estimatzen dun “Txirrita”, lotsagabia, tripazalia ta jakintsuba da. Baño nik ordia, bestia ezautu det: Joxe Manuel lotsati, goxua ta ezjakiña; amoriyo kontutan beintzat; Norteko ferrokarrillan baporiak baño beruo jartzen nauna.\nIñatzuko sardoteitan asi zan dana. Beste etxietan apopilo eoten ziñaten 3 eunian, andik atea gabe, ean ta ean; bertsuba besteik etzenetula abian. Bertsuba…ta zurruta!! Ta ainbeste denboa ta geo, azkeneako mingaña miztua zan, orduarte launak zianakin etsaitzen asiyak izaten ziñaten, ainbeste jardun ta geo.\nTa ordun, apopilo zeuden aitako batzun andriak erropa garbiyak eamatea jundakuan, armoniyan istilluka asiyak ziñatela ikusitakuan, “Muturjoka asi baño len, etortzia duela trikitilayak!!” aintzen zuen. Ta ala, gu juten giñan ara, ta itzan akelarriak aurrea seitzen zun beste pare bat eunez, musikan konpañin.\nTa akelarriak ekarri biartzuna ekarri zun, sorginkeya. Aitako batian, launak iji ta aja zebiltzala, eanak erabat; zu ne anka zuztarrei beida arrapatu zinttuan. Galtzapian agirin nazkan ne ankazuztar gaxte ta goxuaidi beida. Baño begiyaik etzian mozkorranak, Joxe Manuel. Eo baldin bazian, pasiyoz mozkortutako baten begiyak zian.\nAlaxe ba, paraisoko fruta proibittua zukutzen jardun giñan aurrena kupul batea ta geo bestea, arik eta deskuidu batian, iñork ikusten ez ginttula ondoko ikuilun itxoiteko esan ta andik gutxia; zu zinbili-zanbala etorrita, bertan bi alimali biurtu giñan arte.\nZue teatruko personajiak, “Txirritak”, ez omen du sekula lanik pulamentuz eiñ, ez baserriyik gobernatu ta ezta emakumeik ezautu´re. Nekin ordia, zue loritasunian lan fiña ein dezu, earki gobernatzen dezu mingaña´re orroko ortan , baño emakumian asuntun… ezin nezake kontrakoik esan!!\nNik, Txilibitaneko Pedrotxok, esango nuke Joxe Mielek emakumian biarrik eztula sekula izan. Ta ne esku bado, emendik aurrea eztezun biarko itza emateizut. Ta laxter dezun “Berso-gudu” ortan, gustua badezu beintzat; ni onduan artuta agertuko zea, begiyen bistan dana eonagatikan e, iñork ez baitu ezer ikusiko;oain artian bezela. Au, bizi deun au, gue artekua baita.\nTa biyotzez maittatzia zer dan eztakiten aik, usteko due guria eztala ezer, usteko due launtasuna dala, usteko due guria bersolai-trikitilai artu-eman soila dala… Ta ala, pasako dia gue aurretik argiñ andaluzak, jakintsuk, baserritarrak, ilustriak… ta pasako dia gue aurretik; bat, amar, berrogei eo beste larogei…ustian!!\nTXILIBITA BASERRIKO PEDROTXO\n2.- SARIA: 150 € – ANE LABAKA\nLasarte-Orian, 2016ko abenduaren 10ean\n1.Gabon, politta! Hemen dun\naldiro baieztatzen din\ngauerdian beti ditun\nmanta azpira heltzean\nbi ohekide zeuzkanat:\nhi eta insomnioa.\nbehingoz haragi bizitan\neta tximeletak tripan\ngorputza biltzen dinaten\nGrabitaterik ez zegon\nhire gelako orbitan.\nez dun idatzi lirikan,\nhi edertzeko margorik\nez dun sortu kosmetikan…\nbeti esnatu berritan.\n3.Laztan batekin esango\ndinat “Egun on, laztana”\nhire azal beltzarana.\nOso nahastuta zebilen\nbatzutan higandik ihes\nHi gosaldu nahi haunat ez\ntea eta kroasana,\njantzi irri bihurri bat\neta erantzi pijama,\neguna hasi arren ez\ndinat igo nahi pertsiana.\n4.Pertsiana altxatu gabe\ndardarka zeuden kortinak,\nelkar maitatzeko arau,\nnorma eta paradigmak.\nNahiz abestian bostehun gau\naipatzen dizkin Sabinak\nbilakatuko al gaitun\ngau bateko heroinak,\nIzarak lubaki ditun\nta hire musuak minak…\nmihi puntaz tatuatu\nnahian galderen errimak;\negin dizkinate inoiz\nAldiro ezberdin diren\nditudan hire zainetan,\nplazerraren suak higan\nGaldu nahi dinat aurkituz\nhire izter lirainetan\nhozkada bat ordainetan\nnire goiko ezpainekin\nhire beheko ezpainetan.\n6.Normarena nahiko niken\nez gaitun eta gizarte\nhonen menpeko maniki\nlibre hautatu nahi dinat\nnoiz etzan eta noiz jeiki,\nnoiz atximurkadaz josi,\nnoiz besarkatu poliki…\nSexua iraultza badun\nbi alu eta lau titi\n-konturatu naun berriki-.\nBatera egin dezagun\nbarne inpultsuei jarraiki\neta hutsetik eraiki.\nEraikitzea zaila dun\nbaina ahaldundu ohi naun\nkoloretsu agertu haiz\nnire logela grisean\nhiru metro karratutan\njardun gaitun tetrisean.\nAzken musu bat emanda\nhire irri konplizean\n“Agur, politta, ondoloin!”,\nbegiak itxi dizkinat\nhauen karga handitzean\nea hor jarraitzen dunan\n8.(Gutuna bukatu dinat,\nbaina barka zan) post data:\nazken bertso bat buruan\nbadakin hire barruan\nurtu nahi dinat tantaka\nBetidanik izan dinat\nirudimena zabal ta\nhire gorputza atalka\nberriro sentitu dinat\ngaua luzea dun, hemen\nhi besterik ez haiz falta.\nGAZTE SARIA: 150 € – IZAR ODRIOZOLA\nNegua dela senti dezaket. Soa, nire logela kanpoaldetik inguratzen duen lorez osatutako arkuan dut itsatsita, eta zure arima ez bezala, hutsik dago. Ez lore ez arantza; negua da, baina udaberrian itzuliko dira, inoiz baino kolore eta xarma biziagoarekin.\nZurekin ez da berdin gertatuko ordea.\nLau urtaroetatik gogorrena aukeratu zenuen alde egiteko, eta ez da kasualitatea; kausalitate hutsarengatik izan zen, inoiz ezagutu dudan etxekoandre, ama, alaba, amama, lagun, konfidente, emazte… emakume gogorrena izan baitzara. Arkuan lore bakarra geratu da haize bortitz honen aurrean biziraun nahian, eta nik, lore hau, zure irudiarekin lotu dut.\nLorearen korola sei petalok osatzen dute soilik, zein baino zein erraiei indartsuago eutsiz. Lehenengo petalo horitsuan zure bizitzaren zentzua aurkitu dut, eta bere esentziaren bilatzen lanetan murgilduz, erabakitzearekin bataiatu dut zure bizia izan zena. Bai, erabakitzen pasa zenituen 85 urteak, betiere ingurukoen poztasuna bermatuko zuen erabakia hartzen zenuen; haien zoriontasuna somatzean zu ere inor baino zoriontsuago baitzinen. Ogi apur batetik hamar zati gehiago ateratzeko gai zinen, gure ongizate eta bizipoza biderkatu nahian, baina oker zenbiltzan. Guk bizipoza bermatuta genuen aspalditxotik; bizipoza zeu zinen.\nBigarren petalora salto egin dut, eta hara non zure autodefinituarekin topo egin dudan. Ez da samurra zuretzako adjektibo bakarra aurkitzea, baina hainbat zantzu eta sentipeni erreparatuz, konparaezina zarela baieztatu dut, nahiz eta zenbait akatsen hezetasuna somatu, ongiaren nahiarekin erraz xukatu baitzenituen.\nKonparaezinarekin nahikoa ez eta Zarama taldearen kantu zahar baten letrak ere zuri buruz dabiltzala dirudite: Biziaren argia, gaueko eguzkia, haur batentzat irria, etxe baten bizia, gezurra ren egia, munduko izerdia.\nPetaloz petalo, hirugarrenera iritsi naiz, eta zure irakaspenetako batzuk azaleratu zaizkit. Hasteko, hutsetik infinitua atera daitekeela erakutsi zenidan; irudi, objektu nahiz errealitatea ikustean, begirada da gakoa, eta nahi dugun eran hobetu dezakegu, ertzetako angeluak aldatuz, eta borobilari forma obalatua emanaz.\nGauzak horrela, zuri esker dakit bizitza ez dela astelehen konstante bat, are gehiago, astelehenek ezkutuan zuten xarma berreraiki zenuen nigan. Jarrera estoikoa zenuela esatera ausartu naiteke; autokontrolaren bidetik zorigaitzei alde ona ateratzen zenien, eta zoriontasuna barneko erraietatik ateratzen jardun zenuen, gauza materialei kasik kasurik egin gabe. Bai, adornorik gabeko dama zinen.\nOharkabean laugarren petalora heldu naiz eta zure esentzia definizio eta irakaspenekin batera, zailtasunek ere zure bizitzan izan duten presentziaz jabetu naiz. Oso gazterik deserriratu zintuzten Elorrixoko berotasunetik Bergara arrotzera, eta Askatzu baserriko neskame bihurturik pasa zenituen ondorengo urteak, gainera ezin aipatu gabe utzi Gerra Zibil garaian nola ez zenuen ikusi zure bi neben itzulera.\nBergaratar askoren bizilekuak konkistatu zenituen zure xamurtasun eta umoreaz esnesaltzaile jardunean aritzen zinen aldiro. Eta nola ahaztu zure zailtasunei aurre egiteko hain gogoko eta beharrezko zenuen fedea. Oroitu dezaket elkarren ondoan lo egiten genuenean nola kizkurtzen nintzen izaren azpian, nola estaltzen zenizkidan hanka, sorbalda eta besoak Ipar Poloan bageunde bezala, eta nola lokartzen nintzen fondoan zure errezu amaitezinen koroa entzuten nuelarik.\nBosgarren petaloan zure egunerokotasuna aztertu dut, eta kontaezinak dira elkarrekin ikusitako Hitzetik Hortzera guztiak eta Xabier Euzkitzeren “ Pilotazaleok, gabon deizuela” esaldi bakoitza. Eta nola ahaztu Goenkale! Zure gorraizearen erruz bolumena auzo osoak entzuteko moduan igotzen zenuen, azken urteotan hori izan baitzen zure aferarik larriena, gaizki entzutea.\nAzken petalora iritsi naiz azkenean eta hau eskertzarekin lotu dut.\nEnegarrenez eskertu nahi nizuke irribarre bakoitza, goizero nire eguna poztasunez zipriztintzeko zenuen gaitasuna, haize-bolada gogorrenean harresi lanak egitea,… laburbilduz, eskerrik asko zu zeu izateagatik. Zuk pairatu zenuen askatasun ezak hegoak zabaldu zizkizun besteei bizitza hobea ematerako orduan, eta eskerrik asko niri ere askatasunaren zaporea dastatzen uzteagatik.\nEtxean jakinekoa dugu zure presentziaren falta ekaitz bortitz bat baino gogorragoa dela, baina poliki-poliki zure esentziaren berri izaten joan gara, gure artean hilik ez zaudela jakin dugun arte. Azkenekoz, mila esker, noizbait ikusiko gara zeruko izarrik argienean. Sarrik dioen bezala, ” bizitza heldu da eta zeure begiak ditu”. Eta nik, ongi ikusteko begirada horren laguntza beharra.\nBesarkada estu bezain luze bat,\nBERGARAR ONENAREN SARIA: 150 € – ELENA LAKA\nESALDIRIK ONENA: 100€ – MARIA LOPEZ ALTUNA\n‘Laztan, xuxurla: gure lotura; maitale, adiskide: elkarrekin libre!\nLudotekakoak Txapa Irratian egon dira\nAtzo arratsaldean ludotekako haurrek zuzeneko saio bat egin zuten Txapa Irratian, 97.20 FM. Esperientzia berri bat izan zen batzuentzat baina guztiak primeran ibili ziren lokuzio lanetan.\nAmodiozko gutun eta esaldi lehiaketako irabazleak\nAmodiozko gutun eta esaldien lehiaketako irabazleak baditugu dagoeneko! Zorionak guztiei!\nGogoratu sari banaketa ekitaldia, otsailaren 14an, arratsaldeko 19:00etan Irizar jauregian izango dela.\n• Lehenengo saria: Eider Perez 21 urteko Pasaia-Trintxerpeko gaztea/ Bi arrainlanarengatik.\n• Bigarren saria (erdia): Iñigo Legorburu Hernanin bizi den errenteriarra/ Beste laurogei… ustian lana.\n• Bigarren saria (erdia) Lasarte-Oriako Ane Labaka/ Gabon polita lanarekin.\n• Bergarako onena: Bergaran bizi den Elena Laka.\n• Gazte saria: Izar Odriozola (Bergara, 1999).\n• ‘Laztan, xuxurla: gure lotura; maitale, adiskide: elkarrekin libre! Maria Lopez (Ibarra, 1992).\nKiwizko mermelada egiten Osintxun\nAste honetan Osintxuko ludotekan kiwizko mermelada eginten ibili dira. Primeran pasatzeaz gain, oso goxoa irten zen gainera!\nOtsaileko euskararen bozgorailua\nOtsaileko euskararen bozgorailua: “Gaur egun euskaldun izatea eraikuntza eta hautu kontziente bat da”. “Eta zein da zure hautua?”\nAmodiozko gutunen sari banaketa\nDagoeneko epaimahaikideek aukeratu dituzte gutun eta esaldi irabazleak eta datorren asteartean, otsailaren 14an, arratsaldeko 19:00etan Irizar Jauregian egingo da sari banaketa ekitaldia.\nBertan irabazleek, egindako lanak irakurriko dituzte biolin doinuez lagunduta giro goxoan. Behin sari guztiak banatu ondoren luntx batekin emango zaio amaiera ekitaldiari.\nAnimatu eta gerturatu San Balentin egunari ikutu berezia ematera! 😉\nAmodiozko gutun eta esaldien lehiaketa\nAsko izan dira aurtengo edizioan jasotako amodiozko gutun eta esaldiak. Hain justu ere, 82 gutun eta 41 esaldi.\nDagoeneko elkartu dira epaimahaikideak eta lan guztiak epaitu dituzte. Lehiaketako sari banaketa, datorren asteartean, otsailak 14, 19:00etan Irizar jauregian izango da.\nHona hemen, epaimahaikide gazte eta nagusien argazkiak.


Hauteskunde urtea | El Diario Vasco\nErrenta-aitorpenean dedukzioak ininiko dituzte filantropia-obrak egitea ditunarentzat\nRUFINO IRAOLA Miércoles, 9 enero 2019, 23:45\nHauteskunde-urtea izango da 2019: udal hauteskundeak, autonomikoak, foralak eta, segur aski, Espainiako Parlamenturakoak. Diktadura baino mila aldiz hobea da daukagun erregimena edo sistema; baina, askoren ustez, oraindik urrun gaude benetako demokraziatik. Partitokrazia omen da gurea. Goiko sabaikoek kontrolatzen dute gestio publikoa, nahiz eta kandidatuak aukeratzeko, halako antzerki moduko bat egin eta horiei 'primarioak' deitu. Gero, urnetara joateko deia iritsiko zaigu. Joango gara. Baina, ohartzen ez bagara ere, bozketa, azken boaldan, txekea zurian ematea da, alderdiek nahi dutena egin dezaten. Nik egintza errealak nahi ditut, eta sistema sozio-ekonomiko injustu hau aldatuko dutenak boterean. Ez naiteke konforma izenak aldatzearekin, baizik eta, hain egoera latzean bizi den jendearen bizimodua aldatzeko eman nahi nuke botoa.\nEz nuke egon nahi botere ekonomikoen txotxongiloak diren politikoen mende. Ekonomiaren 'guruek' ez dute ematen aurpegirik, baina horiek dira kapital handien jabe, beren tresneria guztiarekin: Nazioarteko Fondo Monetarioa, Banku Mundiala, Komertzio Librea (librea?), Europar Elkartea...\nEuren politika dela medio, gero eta pobre gehiago dagoenez, errenta-aitorpenean dedukzioak ipiniko dituzte, miseria apur bat arintzeko filantropia-obrak egiten dituenarentzat. Hori guztia ez da modan jartzen ari den onkeria hutsa baino. Eta, gero, polizia gehiago, isunak eta kartzelak ugaritu, kontent ez direnen protestei aurre egiteko. Gai honetan, beste gauza askoren artean, Elizaren isiltasun konplizea tamalgarria da. Gero eta urrunago sentitzen naiz Eliza katolikotik, kristau izaten beti saiatuko naizen arren.\nNiri pertsonak inporta zaizkit. Horregatik, Espainiak ez dit ezer esaten, espainiarrek edo Espainian bizi direnek baizik. Beste globalizazio mota nahi dut: globo osoko biztanleak anai-arreba egingo dituena. Ez naute erakartzen nazionalismoek, eta gutxien-gutxiena Espainiako nazionalismoak (momentu honetan ezagutzen dudan nazionalismorik bortitzena); ez dauka legitimitaterik hau esateko: «Ardura gaitezen jendearen problema errealez». Lehenik eta behin, bera hasi behar du horretan, eta ez aritu soka tenkatu eta tenkatu Kataluniaren kontura, Espainian boto apur batzuk gehiago eskuratze aldera. Edozein pertsona, bandera edo nazio idolotzat hartzea seinale txarra da. Norbait edo zerbait kultu-gai bihurtzen dugunean, orduan bai ahazten ditugula benetako problemak!\nThomas Cook, el fin de un modelo de intermediación\nAjoo-wow Fay Lish\nBerdintasunaren kontra Internazionala


Pauso bat harago, pauso bat euskararen herrirantz - Euskara eta Real Politik\nEmakumeenganako Indarkeriaren Aurkako Nazioarteko Egunaren biharamunean, ondoko galderak jarri zituzten mahai gainean Bilgune Feministako kideek: «D eguna pasatu da, eta orain zer? Halako egun esanguratsuetan jendarteko sektore guztiek dute zerbait esateko, baina urteko gainerako 364 egunetan, zer egiteko daude prest?». Eta ez sinestekoa bada ere, errealitatea horixe da. Urte osoan zehar aurki ditzakegu zurikerietarako aproposak diren zerbaiten aldeko edo kontrako egunak. Azaroaren 25az jardun zuten Bilgunekoek, nik beraiek eginiko galdera berak jarri nahi nituzke abenduaren 3a, Euskararen Eguna, zurikerietarako erabiltzen duten horientzat.\nEgun horretan hamaika auzo eta herritan egiten dira euskararen aldeko ekimenak. Fede onez, ilusioz, kolorez jantziak gehienak. Baina badira faltsukeriaz beteriko ospakizunak ere, Azkuna alkate analfabetoak gobernatzen duen instituzioak edota Jaurlaritzak ospatzen dituztenak kasu. Abenduaren 3an badirudi arduradun politiko guztiak euskararen alde guztia egiteko prest daudela. Baina zein izaten da abenduaren 4ko errealitatea? Egin kasu, abenduaren 2ko bera, gaztelaniaz funtzionatzen duten instituzioena. Hogeita sei urte dira EAEn euskara ofiziala dela (Euskadi ez dut idatziko, norbait agian despistatu egingo da-eta), eta oraindik Bilboko udalbatzak gaztelania hutsean egiten dira, Jaurlaritzan administrazioek orokorrean gaztelaniaz funtzionatzen dute eta eskolak euskalduntzeko behar diren aldaketak egitearen aurka daude.\nAzken batean, eguneroko jarduna gaztelaniaz edota frantsesez eraikia den errealitatean bizi gara euskaldunok. Ogi apur batzuen truke, erdaldunekiko tolerantziaz eta errespetuz jokatzeko eskatzen digute, nahiz eta jokabide horrekin geure burua eta euskara izorratu. Eta aspertu gara horrelako jokabideak erabili beharraz. Bada garaia euskaldunoi sortu dizkiguten konplexuei aurre egin eta euskaraz bizitzeko pausoa eman dezagun. Erdaraz eraikitako errealitatean euskaldunak ikusezin izateraino baztertu gaituzte, eta hori iraultzeko jokabide berriak behar ditugu euskaldunok. Hizkuntza sumisioa gainditzeko bidean jarriko duten jokabideak, hain zuzen. Euskaraz bizi nahi izatea, eguneroko zama izatetik hauspo izatera pasako duten jokabideak.\nMenpeko izateari uzteko estrategia garatu behar dugu finean. Gainontzean jai du euskarak eta, ondorioz, jai Euskal Herriak. Burujabetzaren aldeko indarrak batzearen inguruko iritziak ere ugaltzen ari diren honetan, ausartuko ginateke indar batze horrek ere estrategia aldatu beharra daukala esaten. Inori ez diogu aditzen burujabetza euskaraz biziko den herri bat eraikitzeko nahi duenik esaten. Zertarako orduan burujabetza? Xalbadorrek maite zuen Euskal Herria eta gaur eguneko abertzale askok amesten duten Euskal Herria berdinak ote dira? Ezezkoan gaude gu. Gure ustez, Xalbadorren Euskal Herriak behar du izan bide berriaren erreferentzia. Horregatik pentsatzen dugu irakurketa berritu, eta euskara eta euskal kultura burujabetzaren aldeko balizko bide berriaren erdigunean kokatu behar direla.\nPauso bat harago emateko garaia heldu dela pentsatzen dugu, alegia. Abenduaren 13an BECen izango dugu lehen aukera. «Bai Euskaratik», «Euskaraz Bai» esatera pasaz. Euskararen alde egotetik, euskaraz ikasi edota erabiltzera pasatzeko pausoa emanez. Euskaraz biziko den herria gertuago izango dugu hori egiten badugu.\naldaketa bai burujabetza euskaraz


Azken plazak AFAGIk Bidasoaldean ematen duen Estimulazio Kognitiboko Tailerran – Irunero\nGipuzkoako Senideen, Lagunen eta Alzheimerra edo beste dementziaren baten duten pertsonen elkarteak (AFAGI) Irunen ematen duen estimulazio kognitiboko tailerreko azken plazen berri eman nahi du. Tailerra narriadura kognitibo arina, Alzheimer gaixotasuna edo hasierako fasean dauden beste dementzia batzuk dituzten pertsonei zuzenduta dago. Ezaugarri horiek dituen eta Bidasoa-Txingudi eskualdean bizi den edonork har dezake parte.\nTailerraren helburua Alzheimerra edo beste dementziaren bat duen pertsonaren bizi kalitatea hobetu eta narriaduraren ibilbidea moteltzea da. Estimulazio kognitiboak gaitasun funtzionalari mesede egiten dio eta autonomía sustatzen laguntzen du erlazio pertsonalak aberastuz, bakartze soziala ekidinez.\nHorrez gain, tailerrean, funtzio kognitiboak (oroimena, lengoaia, arreta, orientazioa…), eguneroko bizitzako oinarrizko jarduerak (garbiketa pertsonala, elikadura…), jarduera instrumentalak (diruaren erabilera, telefonoaren erabilera…) eta gizarte-harremanak indartzeko eta mantentzeko ekintzak egingo dira.\nTailerrak uztailera arte iraungo du. Astean bi egunetan ematen da eta hiru ordukoa da, ordu eta erdi eguneko (astearteetan 10:00etatik 11:30era eta ostegunetan 12:00etatik 13:30era). Parte hartu nahi duten pertsonak AFAGIko talde profesionalak baloratu beharko ditu aldez aurretik. Beraz, ahalik eta lasterren hitzordua hartzeko eskatzen zaie, afagi@afagi.eus idatziz edo 943 297 118 telefonora deituz\nPosted in LABURREANTagged AFAGI, Alzheimerra, Bidasoaldea, Dementzia, estimulazio kognitiboa, irun, irunero, Tailerra


«Gizarteak exijitzen digu maitasuna erdigunera ekarri eta beste alor batzuk, maitasunarenak ere izan daitezkeenak alboratzeko» | El Diario Vasco\nSociedad«Gizarteak exijitzen digu maitasuna erdigunera ekarri eta beste alor batzuk, maitasunarenak ere izan daitezkeenak alboratzeko»\nLorea Agirre Jakin-eko zuzendaria\nHirugarrenez antolatu dituzte Usurbilen Jakinek, Usurbilgo Udalak eta UEUk jardunaldiak. 'Maitasuna politikoa da. Maitasunaren ideologiak geure buruak, geure harremanak eta geure etxe eta kaleak nola eraikitzen dituen' izenburupean, Lorea Agirre Jakin-eko zuzendariak hartu du hitza, besteak beste\nDVDonostia Viernes, 12 julio 2019, 14:19\nPuri-purian dagoen gaia da maitasun eta harreman ereduena. Hirugarrenez antolatu dituzte Usurbilen Jakinek, Usurbilgo Udalak eta UEUk jardunaldiak, eta hain zuzen, 'Maitasuna politikoa da. Maitasunaren ideologiak geure buruak, geure harremanak eta geure etxe eta kaleak nola eraikitzen dituen' izenburupean, Lorea Agirre Jakin-eko zuzendariak azaldu du nola, «maitasuna gu egiten gaituen -tasun garrantzitsuenetako bat» den. Ohartarazi du «maitasunaz ulertzen duguna praktikara ekartzen dugunean, gauza konkretuetara, maitasun hori oso oso feminizatua» dagoela, eta kontsumoari lotuta. Pribatu-publiko, gizarte-familia dikotomia nabarmendu du.\n«Nik uste dut maitasunaren gainean diskurtso anbibalente edo bitarikoa, gutxienez, badagoela. Bata da denok esaten dugula maitasunak erdian egon beharko lukeela. Ez bakarrik gure bizitza pertsonaletan baizik baita ere neurri ekonomikoak edo sozialak edo politikoak hartzerakoan», esan du, zehazteko gero «nola gizarteak exijitzen digun maitasuna gure bizitzetan oso presente izan dezagun eta eskaini diezaiogun ahalik eta indar, energia eta denbora gehien; beste alor batzuk edo eremu batzuk, maitasunarenak ere izan daitezkeenak alboratuta. Bereziki begirada generizatu bat dago».\nPlanteatu du maitasun eredu hori ideologiaren tankerakoa dela, maitasunaren gainean lege eta arau asko egiten direla. «Maitasuna deitzen diren espazio horiek oso arautuak daude gizartean, nahiz eta gero ez zaion bereziki garrantzia ematen zentzu positiboan. Eta nik uste dut baita ere maitasunaren bitartez sozializatzen garela neurri handi batean».\nAzkenean, maitasun erromantiko hori «oso maitasun injustua da, genero aldetik desberdinkeria handiak sortzen dituena. Jabegoa oinarri duena». Uste du kontsumoaren bitartez elikatzen dela maitasun eredu hori.\nOndorioz sortzen diren pribatu-publiko, gizarte-familia dikotomia nabarmendu nahi izan du, eta nola, hala ere, «maitasuna parametro sozial politikoetan ulertzea kostatzen zaigun. Norberari gertatzen zaigun %95a politikoa da. Gauza politikoa dela esateak zer esan nahi du? Oso erroko gauza bat dela gure bizitzetan, baina baita gizartean ere. Injustizia azaleratzean, bikotean edo familian, dena kolokan jartzen da«.\nLa universidad del País Vasco imparte el primer grado en inteligencia artificial «Messi y Ronaldo hacen bien su trabajo en la Champions de los encierros»


Laudio, martxoak 11 — Arabako Bertsolari Txapelketa 2017\nXabi Igoa Eriz 54.50 52.00 52.00 48.00 36.50 243.00\nRikardo Gonzalez de Durana Alzola 52.00 49.50 47.00 54.50 35.00 238.00\nPaula Amilburu Izargarai 51.50 51.50 46.00 50.50 34.50 234.00\nAsier Rubio Hidalgo 47.50 50.50 50.50 46.50 32.00 227.00\nAnder Solozabal Kortabarria 48.50 46.50 44.50 46.00 35.00 220.50\nJagoba Apaolaza Castro 47.00 40.00 41.50 42.00 25.50 196.00\nJagoba Apaolaza Castro Hasierako agurra\nAsier Rubio Hidalgo Hasierako agurra\nRikardo Gonzalez de Durana Alzola Hasierako agurra\nJagoba Apaolaza Castro , Xabi Igoa Eriz 10eko nagusia\nSeme txiki bat daukaten gurasoak dira. Gaur semeak gona jantzita joan nahi duela eskolara esan die. Jagobak, ez dio arazorik ikusi eta gonaren bila joan da, baina bidean Xabik geratu egin du, zalantzak ditu, ez du semeak gaizki pasatzera K nahi.\nAsier Rubio Hidalgo , Ander Solozabal Kortabarria 10eko nagusia\nAnder eskolako liburuak egiten dituen editorial batek kontratatu du aholkulari gisa, eurek sortzen duten materiala birpasatzeko. Gaur du lehen bilera Asier arduradunarekin. Besteak beste, genero ikuspuntutik liburuek asko hobetu behar dutela esan nahi dio.\nRikardo Gonzalez de Durana Alzola , Paula Amilburu Izargarai Hasierako agurra\nRikardok jubilatzeko adina du, baina lanean segitzen du. Paula, ordea, bere biloba gaztea da eta ikasketak amaituta lanik topatu ezinik dabil. Gaur bazkaltzeko elkartu dira aspaldiko partez.\nXabi Igoa Eriz , Ander Solozabal Kortabarria 8ko txikia\nAita-alabak/ama-semeak dira. Xabi amari/aitari, asteburu pasa bat oparitu dio Ander alabak/semeak, elkarrekin landetxe batera joateko. Bertara heldu eta euren izenean erreserbarik ez dagoela esan diete eta bertan lotara geratzeko lekurik ere ez.\nJagoba Apaolaza Castro , Paula Amilburu Izargarai 8ko txikia\nPaula eta Jagoba elkarrekin bizi diren bikotea dira. Aurreko astean Jagobari mugikorra izorratu zitzaion, ordutik ez duela konpontzeko asmorik esaten dio Paulari, baina Paula nazkatuta dago eta konpontzea nahi du.\nRikardo Gonzalez de Durana Alzola , Asier Rubio Hidalgo 8ko txikia\nAltxorraren bila jolasean aritu diren bi lagun dira. Asierk, iniziatiba darama eta ia jolas osoan zehar asmatu ditu altxorra aurkitzeko gakoak azkena izan ezik. Rikardo, berarekin haserretu da azkenean altxorra lortu ez dutelako, bere errua omen da.\nJagoba Apaolaza Castro , Ander Solozabal Kortabarria 10eko txikia\nJagoba eta Ander neba-arrebak / anaiak dira. Oporretara bidean kotxea izorratu zaie, garabia etorri eta kotxea eraman du, baina beraiek eta maleta denak eramaterik ez garabian, eta taxi bat etorriko da euren bila. 2 ordu daramatzate errepidean botata eta taxia oraindik ez da etorri.\nXabi Igoa Eriz , Rikardo Gonzalez de Durana Alzola 10eko txikia\nXabi eta Rikardo bikote dira. Beraiek ere furgoneta erosi zuten. Urtebete darama geldirik furgonetak kalean aparkatuta.\nAsier Rubio Hidalgo , Paula Amilburu Izargarai 10eko txikia\nAsier eta Paula lagunak dira. Urte guztia aurrezten eman ondoren jatetxe oso on batera joan dira afaltzera. Bueltako bidean biek botaka egin dute.\nJagoba Apaolaza Castro Puntuari erantzunak\n1. ZURETZAKO DENBORA AURKITZEN AL DUZU? 2. BATZUETAN LORTZEN DA DESIO DUGUNA, 3. GEROARI BEGIRA EGON BEHARREAN,\nAsier Rubio Hidalgo Puntuari erantzunak\nRikardo Gonzalez de Durana Alzola Puntuari erantzunak\nJagoba Apaolaza Castro Kartzela\n- Aspalditik barruan zenuen arantza hori atera duzu.\nXabi Igoa Eriz Kartzela\nAnder Solozabal Kortabarria Kartzela\nAsier Rubio Hidalgo Kartzela\nRikardo Gonzalez de Durana Alzola Kartzela\nPaula Amilburu Izargarai Kartzela\nJagoba Apaolaza Castro Bukaerako agurra\nAsier Rubio Hidalgo Bukaerako agurra\nRikardo Gonzalez de Durana Alzola Bukaerako agurra\nXabi Igoak irabazi du Laudion jokatutako 5.finalaurrekoa - Gehiago irakurri\nLarunbatean Laudion Arabako Bertsolari Txapelketako 5.finalaurrekoa - Gehiago irakurri\nAsier Rubio Hidalgo\nRikardo Gonzalez de Durana Alzola


Euskara ikastea doakoa da jadanik b2 mailara arte - Diario de Noticias de Alava\nGutxi gorabehera EAEko 24.500 ikaslek jaso ahalko dute erakundeen diru-laguntza\nane araluzea 13.02.2020 | 06:20\nUrtaran, Zupiria, Bilbao, Mendizabal eta Ugarte, atzo. Argazkia: Oskar M. Bernal\nUrtaran, Zupiria, Bilbao, Mendizabal eta Ugarte, atzo.\nBilbo - Aitzakiak agortzen ari dira euskara ikastea denboran zehar atzeratu daitekeen asmoa dela uste dutenentzat. Izan ere, dagoeneko doakoa da B2 mailara arteko ikaskuntza Euskal Autonomia Erkidegoko 103 euskaltegietan. Horrela iragarri zuten atzo aho batez 3.928.000 euro jarriko dituzten erakunde ezberdinen elkarlanaren emaitza izan den lorpena. Honen bidez, ikasleen %70ak B2 mailan edo beherakoetan izena ematen dutela kontuan izanik, gaur egun EAEn euskara ikasten ari diren 35.000 ikasleetatik, gutxi gorabehera, 24.500 ikaslek jaso ahalko dituzte diru-laguntzak. Horretarako, bi baldintza baino ez dituzte bete beharko: eskoletara %75eko asistentzia bermatu eta dagokien maila gainditu ikasprozesuan aurrera eginez.\nModu honetan, eskakizun historiko bati erantzuteaz gain, legegintzaldian zehar hartutako konpromiso bat betetzen du Eusko Jaurlaritzak, diru kopuru handiena jarri duen erakundeak. Bingen Zupiriak, Kultura eta Hizkuntza Politikako sailburuak, gogoratu zuenez, "urteak dira erakundeetatik dirulaguntza ezberdinak bideratzen direla euskara ikasteko, euskaltegietako ikasleek egin behar duten ahalegin ekonomikoa txikiagoa izan dadin". Bere esanetan, horrela egin da "euskararen ikasprozesua lagundu behar den zerbait dela" uste delako. Izan ere, "edozein hizkuntza berri ikasteko eta menperatzeko bidea ez da erraza, baina erraztasunak emanda bide hori egingarriago eta bermegarriagoa egin daitekeela". Lerro horretan doaz, era berean, euskaltegiek eskaintzen duten malgutasuna ordutegi ezberdinak aurkitzeko orduan edota ikasteko metodo alternatiboak eskaintzeko.\nZupiriaren esanetan, "Euskadiko hainbat tokitan euskaraz hitz egiteko gai direnen kopurua txikia da oraindik eta euskararen ezagutza sustatzen eta indartzen jarraitu behar da hurrengo pausoa emateko: ikaskuntzatik erabilerarako pausoa". Horrela, azken urteetan adostasunak bilatu dituzte elkarlanean dauden erakunde ezberdinek "diru-laguntza lerro ezberdinak osagarriak izan daitezen". Kultura eta Hizkuntza Politikako sailburuak argitu zuenez, B2 mailara arteko doakotasuna hitzartu da "eraginkortasunez komunikatzeko gaitasuna" bermatzen duelako. Gainera, Derrigorrezko Hezkuntza bukatzerakoan eskatzen den maila bera dela azaldu zuen eta, hortaz, "sistemaren koherentzia" bilatzen dutela. Era berean, Zupiriak adierazi zuen garrantzitsua dela diru-laguntzak ikasleen ardura eta konpromisoarekin lotzea.\nDiru-laguntzak Erakunde bakoitzak ekarpen ezberdinak egingo ditu B2 mailara arteko doakotasuna lortu ahal izateko. Guztira ia lau milioi euro jarriko dira, 3.928.000 euro zehatz-mehatz. Horietatik, Eusko Jaurlaritzak hiru milioi euro bideratuko ditu aurten (iaz baino 525.000 euro gehiago; 2018an baino 1,2 milioi euro gehiago); Bizkaiko Foru Aldundiak, 480.000 euro; Arabako Foru Aldundiak, 185.000 euro; Gipuzkoako Foru Aldundiak 42.000 euro; eta, azkenik, EAEko udal ezberdinek 221.000 euro. Ekarpen horiez gain, erakundeek bestelako diru-laguntzak eskainiko dituzte C1 eta C2 mailetako ikasleentzat (Eusko Jaurlaritzak, esate baterako, 150.000 euro), baina kasu horietan ez da erabateko doakotasuna bermatuko.\nDiru-laguntzak emateko prozedurari dagokionez, 2020ko irailera arte bi bide egongo dira. Alde batetik, A1, A2 eta B1 mailen kasuan, euskaltegien bidez maila egiaztatzen duten guztiek diru-laguntzak jaso ahal izango dituzte, beti ere asistentzia baldintzak ere betetzen badituzte. Bestetik, B2 mailako ikasleen kasuan, HABEk kudeatutako B2 azterketa gainditu beharko dute diru-laguntza jaso ahal izateko. Hala ere, irailertik aurrera, maila guztietako ikasleentzat, B2koentzat barne, nahikoa izango da euskaltegiko maila gainditzea. Halaber, epeari dagokionez, 2020ko urtarriletik irailera arte A1, A2, B1 eta B2 maila gainditzen dutenek, abenduan jasoko dute laguntza. Zenbatekoari erreparatuz gero, ikasleak maila hori gainditzeko jarritako diru-kopurua itzultzera joko da, beti ere ikasprozesuaren kostuen baitan.\nElkarlana Sailburuarekin batera, elkarlanean aritu diren beste erakundeen ordezkariek ere parte hartu zuten egitasmoaren aurkezpenean. Gorka Urtaran Gasteizko alkate eta Eudeleko presidenteak adierazi zuen 39 udal euskaltegi dituztela. "Udal gehienek ekarpen ekonomikoak egin dituzte eta saiatu gara B2 mailara arteko doakotasuna eskaintzen", adierazi zuen. "Euskara ikasteko bidea erraztu behar dugu, bazter guztietara eramaten saiatu behar gara", gaineratu zuen.\nLorea Bilbao Bizkaiko Euskara eta Kultura diputatuaren esanetan, "Bizkaiko herritarrentzat karga ekonomikoa ezin da oztopo izan euskara ikasteko orduan". Gainera, bere ustez, "ezagutzan aurrera egin behar dugu nahiz eta erabileran dagoen erronka". Bestalde, Garbiñe Mendizabalek, Gipuzkoako Hizkuntza Berdintasunaren zuzendariak, adierazi zuenez, "euskara ikasteko ahalegina eta pausoa ematen duten horiek guztiek merezi dute gizartearen esker ona eta Administrazioaren babes osoa, hizkuntza berdintasuna lortzeko bidean egiten duten ekarpenagatik". Azkenik, Lexuri Ugarte Arabako Euskara zuzendariak ordezkatzen duen lurraldeak 15 euskaltegi dituela adierazi zuen, non 5.000 ikasle daude. Bere esanetan, doakotasuna bultzatzeko erakundeen "elkarlana eta lankidetza" azpimarragarriak izan dira.\nEuskaltegi. EAEn 103 euskaltegi daude guztira. Gehienak Bizkaian eta Gipuzkoan; Araban 15 bakarrik baitaude. Gainera, 39 udal euskaltegiak dira.\nIkasle. Euskal Autonomia Erkidegoko euskaltegietan 35.000 ikasle daude: horietatik, 20.000 Bizkaian; 10.000 Gipuzkoan; eta, 5.000 Araban. Ikasleen %70 inguruk B2 mailan edo beherakoetan ematen dute izena. Beraz, gutxi gorabehera 24.500 ikaslek jaso ahalko dituzte diru-laguntzak.\neuroko diru-laguntza. Guztira, 3.928.000 euro jarriko dituzte erakundeek: Eusko Jaurlaritzak, 3 milioi euro; Bizkaiko Aldundiak, 480.000 euro; Arabako Aldundiak, 185.000 euro; Gipuzkoako Aldundiak, 42.000 euro; eta, azkenik, udalek 221.000 euro.\nAsistentzia. Diru-laguntzak jasotzeko ezinbestekoa izango da ikasleentzat bi baldintza betetzea. Batetik, eskoletara %75eko asistentzia bermatu behar dute, eta, bestetik, B2 mailara arte dagokien maila gainditu beharko dute, ikasprozesuan aurrera eginez.\nKaleratzeak Stop Araba, pobrezia energetikoaren aurkako borrokan.


Mondragon Unibertsitatearen beste bi ingeniaritza-tituluk kalitatearen Europako zigilua eskuratu dute — TUlankide MONDRAGON\nMondragon Unibertsitatearen beste bi ingeniaritza-tituluk kalitatearen Europako zigilua eskuratu dute\nMondragon Unibertsitatea da ingeniaritza arloko irakaskuntza egiaztatzen duen Europako sareak bermatutako ingeniaritza-tituluak eskaintzen dituen euskal unibertsitate bakarra.\nMondragon Unibertsitateak EUR-ACE® deituriko ingeniaritza-arloko kalitatearen nazioarteko zigilua jaso zuen, atzo arratsaldean, Ingeniaritza Hezkuntza Egiaztatzeko Europako Sarearen (ENAEEren) aldetik. Unibertsitateak bi gradu berri hauengatik jaso du akreditazio prestigiotsu hori: Gradua Industria Diseinuko eta Produktu Garapeneko Ingeniaritzan eta Gradua Industria Antolakuntzako Ingeniaritzan. Europako Goi Hezkuntzako Esparruan zehaztutako estandarretan oinarrituz, ingeniaritza-graduko edo masterreko tituluak ebaluatzeaz arduratzen den Europako sare horrek bermatutako ingeniaritza-tituluak dituen euskal unibertsitate bakarra da.\nNazioartean ezaguna den ziurtagiri horrek mugikortasun akademikoa eta profesionala errazten ditu, kalitate handiko ingeniaritza-programak identifikatzea ahalbidetzen baitu, Europan nahiz haren mugetatik kanpo.\nBi titulazio horiek Mekanikako Ingeniaritza Graduari gehitu behar zaizkio, hark ere EUR-ACE® zigilua lortu baitzuen 2014an. Horrela, bada, Mondragon Unibertsitatea da Europako ziurtagiri prestigiotsu hori lortu duen lehen unibertsitatea, bai Euskadin (beste inork ez du lortu oraindik), bai estatuan, azken kasu horretan, Madrilgo Carlos III.a Unibertsitatearekin batera.\nEUR-ACE® zigilua European Network for the Accreditation of Engineering Education (ENAEE) Sareak baimendutako agentzia batek unibertsitate jakin bati ematen dion ziurtagiria da. Agentzia horrek estandar batzuetan oinarrituz ebaluatzen ditu graduko ingeniaritza edo masterreko tituluak, Europako Goi Hezkuntzako Esparruari dagokion kalitatearen, garrantziaren, gardentasunaren, aintzatespenaren eta mugikortasunaren printzipioekin bat datozen egiaztatzeko.\nEUR-ACE® akreditazioa ANECA (www.aneca.es) agentziak kudeatzen du Espainian, tituluen akreditazioari dagokion berrikuntza-prozesuko aktore nagusiak, baita Espainiako Ingeniaritza Institutuak (IIEk) ere (www.iies.es). Azken hori ingeniari-lanbideari loturiko erakunde garrantzitsuenetako bat da


Beheko surako tresnak katea, laratxua, parrilea… ziran. Txitxarroa edo sardinak erre behar baziran parrilea ipinten eben bueltaka. Sagar erreak bere parrilearen gainean egiten ziran. Gozoenak ziran. Sagar errerik gozoenetarikoak hareek ziran.\nOrduan dana egiten zan beheko suaren inguruan. Gero etorri ziran txapak eta holakoak. Eurak txikerrak ziranean bertan txapa gitxi egon zan. Nonon egongo zan, baina gitxi, beheko sua bakarrik.


Eva Blancok Osoko Bilkuran defendatu du hurbileko saltokiak direla, benetan, modernizatzeko laguntzak behar dituztenak | EA - Eusko Alkartasuna\nHasiera » Albisteak » Eva Blancok Osoko Bilkuran defendatu du hurbileko saltokiak direla, benetan, modernizatzeko laguntzak behar dituztenak\nGaur Eusko Legebiltzarrean Alderdi Popularrak aurkeztutako ekimen baten inguruan eztabaidatu da, zehazki saltegiak modernizatzeko laguntza-programarako arauak ezarri eta 2019ko ekitaldirako deialdia egiten duen Turismo, Merkataritza eta Kontsumoko sailburuaren aginduan farmaziak kanpoan ez uztea eskatzen zen.\nEva Blanco EH Bilduko parlamentariak kontrako botoa jakinarazi du. “Goraipatzen dugu farmazia bulegotik eta elkargotik egiten den lana”, azaldu du lehenik. Edozein kasutan “turismo, merkataritza eta kontsumo sailak argitaratu duen agindu horren helburuak hauek dira besteak beste: gizartearen merkataritzari buruzko irudia eta pertzepzioa aldatzea, modernizazioa bultzatzea eta prestigio profesionala ematea. Baina, hurbileko saltokietan ez bezala, parlamentariak ez ditu behar horiek gaur egungo farmazietan ikusten. “Ezin da ukatu geroz eta hurbileko merkataritza gutxiago dagoela, eta mantentzen denak zailtasuna handiak dituela. Norbaitek ezagutzen al du itxi behar izan duen farmaziarik? Nik ez“, adierazi du.\n“Kontu horiek aztertu ditugu, guk argi dugu nortzuk izan behar diren hurbileko laguntza honen onuradunak: hurbileko saltokiak. Ondorioz, eta agindua dagoen bezala ontzat ematen dugu.”


kritiken hemeroteka » Hatza mapa gainean\n« Zenbait liburu eta aburu (II) | Aresti, Espriu, Ferreiro »\nHatza mapa gainean Dabid Zuazalde / Argia, 1989-01-08\nPello Lizarralde, Nafarroako Azpilikuetan maisu dabilen zumarragarra, bigarren narratiba liburuarekin azaldu zen Durangoko Azokan. Orain lau urte “E pericoloso sporgersi” kaleratu zuen Pamielan, eta argitaletxe beraren eskutik dator “Hatza mapa gainean” berri hau.\nAldez aurretik azokako liburu berri interesgarrienetariko bat zirudien eta hura irakurtzera jo dut. Lehenbiziko nobela labur hura saio adierazgarritzat neukan, garaiko moldetatik urrunsko esperimentatu nahia sumatzen zitzaion, nouveau romanen tankerako bidetik. Emaitza, azpititulua bezala, “zuri-beltzean”; lau urtetako isilaldiaren atzean heltze eta umotze lan sakona imajinatu nahi nuen.\nEta iritsi da berria. Hau ere nobela labur bat da, oso laburra, orrialde kopuruz bezala izaeraz ere ipuin luze iruditu zaidana. Orain ere idazleak bere bidea aurkitu eta urratu nahi duela ematen du, bere idazlanak ez bait du agian pareko askorik. Hala ere, gehixeago espero nuen. Heldutasun prozesurik izan bada ez da bereziki antzeman. Interesez jarraitzeko moduko istorioa muntatu du, ustekabez elkatzen diren bi pertsonaiek egiten duten ihesa kontatuz, baten iragana juxtu-juxtu sumatu eta besteaz ezer ez dakigula. Planteiua polita da, baina kontaerak gero ez zaitu espero hainbat tiratzen; ekintzei indarra falta zaie, beharbada geografiaren izengabetasunak sortzen duen abstraktotasunagatik edo.\nIrakurlea noraezean eramatea izan da idazlearen aukera eta bukaeran adibidez ondo asmatu du, ahoan gusto mingotsa uzten ustekabean. Halaz guztiz, narrazioan bizkortasuna edo bizkortasuna falta zaiola iduri du. Baina dena den, Pello Lizarralderen hirugarren nobelaren zain geratzen gara, horrek gehiago asetuko gaituelakoan.


'Independentzia-erronkaren aurrean, gizabanakoak ez du garrantzirik' | EITB Kataluniako Hauteskundeak Berezia\n'Independentzia-erronkaren aurrean, gizabanakoak ez du garrantzirik'\nERCko presidente Oriol Junquerasek uste duenez, independentziarako bidean aurrera egin ahal izateko, datozen egunetan akordio "beharrezkoak" lotuko dira.\nOriol Junqueras ERCko presidentea. Argazkia: EFE\nKataluniako hauteskundeen gakoak\nOriol Junqueras ERCko presidenteak gaur esan duenez, Kataluniako independentzia lortzearen aurrean, herritar bakoitzaren papera "erabat garrantzirik gabekoa da". Gainera, independentziarako bidean aurrera egin ahal izateko, datozen egunetan akordio "beharrezkoak" lotuko direla uste du.\nJunts pel Si CUPrekin negoziatzen dabil Generalitateko presidente berria aukeratzeko. CUP ezkertiarra da, eta Artur Mas berriro presidente izatearen aurka dago.\nGauzak horrela, irailak 27ko hauteskundeen ostean ERCk egindako lehenengo Batzorde Nazionalean Junquerasek azpimarratu duenez, "gizabanakoaren papera erabat garrantzirik gabekoa da, independentzia lortzearen erronka handiaren eta Estatu modernoa, bidezkoa, garbia eta gardena eraikitzearen aurrean".\n"Zer" eta "nola" galdegaietan sakondu nahi du ERCk, hau da, independentzia nola lortu eta nola gauzatu. Hori dela eta, ez dute nahi "gainerako ezbaidetan edo eztabaida publikoetan denbora galdu".\n"Alderdi guztiak ezinbestekoak dira, eta hauteskunde-emaitzek oreka konplikatuak egitera behartzen gaituzte", adierazi du Junquerasek, "baina dena ongi joango da, eta datozen egunetan akordio beharrezkoak lotuko ditu, 18 hilabete baino gutxiagoko epean independentzia aldarrikatu ahal izateko".\nBestalde, independentziaren alde ez dauden alderdiei ere eskua luzatu die Junquerasek, besteak beste, Catalunya Si que es Poti, "gehiengo demokratikoak sendotzeko eta prozesu horrek arrakasta izan dezan beharrezkoak baitira".\n188 palestinar hil dituzte gutxienez, tartean 55 ume, Israelen azken erasoaldian\n40 hildako, tartean 15 haur, Israelek Gazan egin dituen azken erasoetan\nEibar, Bigarren Mailara\nAlavesek mailari eutsi dio Granadari irabazita (4-2)


Txabi Alvarado Bañares 2019-11-29 13:43 Ekonomia Aiaraldea\nBihar -larunbata- 11:30ean egingo dute mobilizazioa, Laudion. Ondoren prentsaurrekoa egingo dute 12:15ean Herriko plazan.\nErredakzioa 2019-11-28 08:29 Ekonomia Laudio\nLaudio, Amurrio eta Artziniegako saltokietako argiak eta errotuluak itzaliko dituzte gaur, azaroak 28, arratsaldeko 20:00etatik aurrera, Apillek, Apymcak eta Aemek bultzatutako tokiko merkataritzaren aldeko kanpaina baten testuinguruan.\nErredakzioa 2019-11-23 15:30 Ekonomia Aiaraldea\nLanuzte eta mobilizazioak egin dituzte Berriak Supermerkatuetako langileek gaur Laudion eta Amurrion, 10:00etatik 12:00etara. Hainbat aldarrikapen plazaratu dituzte manifestazioetan.\nTxabi Alvarado Bañares 2019-11-21 11:04 Ekonomia Orozko\nAitor Aspuru Saez 2019-11-19 13:50 Ekonomia Laudio\nGaur aurkeztu du Laudioko Udal Gobernu Taldeak 2020ko aurrekontuen proiektua. Dena ondo bidean, ez ohiko udalbatza egingo dute abenduaren 2an onartzeko. 23.406.122 euroko aurreikuspen horri erantsi behar zaio Udal Euskaltegikoa, beste 726.271 eurokoa izango dela.\nTxabi Alvarado Bañares 2019-11-14 23:16 Ekonomia Aiaraldea\nArtiachetik kaleratutako sei emakumeen aldeko mobilizazioa burutu da gaur Aiaraldean. Arratsaldeko seietan dozenaka auto abiatu dira Orozkotik Laudiora, karabanan. Ondoren, ehunka lagun batu dira Lamuza plazatik abiatu den mobilizaziora.\nAitor Aspuru eta Izar Mendiguren 2019-11-09 14:52 Ekonomia Aiaraldea\nLaudion eta Amurrion mobilizatu dira berriro Berriak Supermerkatuetako langileak. Izan ere, protesta egitaraua gogortu dute eta gaur zein hurrengo bi larunbatetan ordubeteko lanuzteak egingo badituzte ere, hortik aurrera luzeagoak izango dira lan-etenaldiak.\nLaudio Ikastola 2019-11-08 09:22 Ekonomia\nLaudio Ikastolak %50eko lanaldia izango duen errelebo kontratu bat bideratzeko lan eskaintza jarri du abian. Interesdunek ondorengo titulazio aukeratako bat izan beharko dute.\nJulen Solaun Martinez 2019-11-08 09:17 Ekonomia Aiaraldea\nLaudioko Udala 2019-11-07 10:40 Ekonomia Laudio\n‹‹ Aurrekoak 1 2 3 4 5 6 7 8 9 10 ... 46 47 48 49 Hurrengoak ››


klima aldaketaren goi bilera 2015\nEgun hauetan Parisen Klima aldaketaren COP2 goi bilera egingo dute.\nMunduko herrialde gehienak aurkeztuko dituzte arazo larri honi aurre egiteko hartuko dituzten konpromisoak.\nGuk irakurketa batzuk gomendatu nahi dizkizuegu. Hamaika artikulu, berri ta iritzi aurki daitezke honi buruz. Informaturik egotea garrantzitsua da.\nEgilea: landarlan ordua: 18:04 iruzkinik ez:\njosebari elkarrizketa berrian\nBerria egunkarian, Joseba Garmendia elkarrizketatu dute.\n(EHUko biologiako lizentziatua)\n2004ean Landarlan Elkartean hasi zen eta gaur egun Aranzadiko botanika saileko ikertzailea da.\nArtikulua honetan bere ibilbidea ezagutu dezakegu eta momentu honetan zertan lan egiten ari diren kontatzen digu.\nGuk ere blogean egin dituen lanen berri eman nahi dugu.\nEAE eta Nafarroako mehatxatutako floraren azterketa eta kontserbazioari buruzko azterlanak egin ditu\nhainbat landare mehatxatu berreskuratzeko planak ondu\nEAEko Habitaten eta Lurzoru Erabileren Kartografia berritzen parte hartu zuen\nGipuzkoako hainbat udalerritako natur inguruneak aztertzen parte hartu du\nEgilea: landarlan ordua: 19:45 2 iruzkin:\nAtaungo Domoan ibilaldi ederra antolatu zuten Atauniker elkarteak eta eguraldia lagun izan genuen.\ngoierritar geologoak gidari lanetan, harriak eta fosilak aztertuz, harriek kontatzen duten historia irakurtzen ikasi genuen. denboran atzera, mila, milioika urte.\ngaur egungo karearria orain dela 115 milioi urte bizi izan ziren izaki ugariren eskeleto eta maskorrez osatuta dago,\nbidea ertzean aurkitu genuen gasteropodo baten fosila\nKaltzitak harrien berezitasuna, jatorria, buztinak eta abar luze batez hitz egin ziguten txangoan zehar. Gure eskualdearen garai bateko erliebeaz eta paisaiaz\nEgilea: landarlan ordua: 15:13 2 iruzkin:\nMilurtekoaren Garapenerako Helburuak ez dira bete\n2000. urtean Nazio Batuen Erakundeak Milaurtekoaren Garapenerako Helburuak zehaztu ziren 2015. urterako, honako arloetan:\npobrezia eta gosea\nberdintasuna gizon eta emakumeen artean\nHIESA. gaixoen bizi baldintzak hobetu, pandemia gelditzea,..\ningurumena. berotegi gasen emisioa murriztu, basogabetzeak,..\ndiru ekarpenak. berez garapenera barne produktu gordinaren %0,7 bideratzea eskatu zen\nEmaitzak hobetu diren arren, gaur egungo egoera lurra planetako herrialde batzuetan penagarria da.\n2030. urterako helburuak betetzen saiatzeko New Yorken 150 estatu eta gobernu elkartu dira berriz.\nEgilea: landarlan ordua: 15:01 iruzkinik ez:\nAtaungo domoa IBILALDI GIDATUA (II)\nAurten ere, Atauniker elkarteak Ataungo Domora ibilaldi gidatua antolatu du.\nIrailak 19 izango da, larunbata., goizeko 8:30ean Ataungo San Martin plazan.\nDomoa Euskal Erkidegoko Interes Geologikoko Gune bezala izendatuta dago. Ibilaldian zehar intereseko habitat, geologiaren bitxikeriak eta abar azalduko dizkigute honako gidariak:\nArantza Aranburu, Miren Mendia eta Arantza Bodego geologoak eta EHU-UPVko irakasleak\nIñaki Aizpuru botanikoa IHOBEko biodibertsitate eta Klima Aldaketako Saileko teknikaria\nAzken hauteskunde hauetan aldaketa eman da Foru Aldundian eta agintari berriek Errauskailua eraikitzearen aldekoak dira. Diotenez, 2019. urterako eraikita egongo litzateke.\nHori dela eta, Irailak 13rako Giza Katea egiteko deia luzatu digute guztioi\nDonostian izango da "Errausketarik ez, ez lehen eta ez orain" lelopean.\nDeialdia honako erakundeek sinatu dute: Errausketaren Aurkako Herri Plataformen Koordinakundea, Eguzki, Ekologistak Martxan, Zero Zabor, Donostia Bizirik, Greenpeace, EH Bildu, Ezkerra, Ezker Anitza, Irabazi, Equo, Ganemos Andoain Irabazi, Podemos, ESK, CCOO, LAB, ELA, CNT, CGT, STEE-EILAS eta Gazte Abertzaleak\nEgilea: landarlan ordua: 19:38 iruzkinik ez:\nLore eder hau ikustea ez da erraza baina Arabako harizti zaharrean aurkitu genuen, Munain-Okariz.\nMerezi du baso hau ezagutzea\nLandare altua da, 1,5m. Hostoak bertizilotan, 4tik-10era, eliptikoa/ ia lantza formakoak.\nLore arroxak edo purpurak, usain garratza dute, 3tik-10erako multzoan\nekainetik uztailera loratzen da eta mendiko landare tipiko hau, babestua, arraroa edo oso arraroa da.\nEgilea: landarlan ordua: 16:22 iruzkinik ez:\nLandarlan Ingurumen Elkarteak maiatzean Beasain eta Ordizia artean dagoen Mariaratz erreka aztertu zuen, Eusko Jaurlaritzako Ingurumen Sailak bultzatutako Ibaialde kanpainaren barnean.\nAzterketa horretan paisaia, uraren ezaugarri fisiko-kimikoak ( nitratoak, amonioak, oxigenoa,...), landare eta animalia biodibertsitatea, ondarea eta lekuaren garbiketa ikertu ziren.\nDatuen arabera, egoera ekologiko orokorraren emaitza ONA izan zen\nErreka eremu horren arazo nagusiak ere aztertu ziren, besteak beste, AHTaren lanek eragindako paisaiaren inpaktua eta landare inbaditzaileen hedapena, baita bidean zehar topatu ziren hondakinak.\nHori dela eta, iradokizun hauek luzatu dizkiogu Ingurumen Sailari:\nAHTko lanak egin dituen enpresari, landare inbaditzaileak desagerraztea.\nMariaratz errekan bizi diren mehatxatutako animalia eta landareak babesteko neurriak bultzatzea, errekaren egoera ekologia hobetzeko.\nerrekan aurkitu genuen ornogabea\nEgilea: landarlan ordua: 13:39 iruzkinik ez:\nhaustura hidraulikoari mugak\nEkainaren 30 onartuko da Araba, Bizkaia eta Gipuzkoan Haustura Hidraulikoari mugak jarriko dizkion legea. Denon harridurarako PP PSEE-EEK eta EH Bilduk oniritzia eman zioten Eusko Legebiltzarreko Ingurumen Batzordean osoko bilkuran bozkatu zen testuari eta horrela araudiak aurrera egiteko aukera handiak ditu.\nLegebiltzarrera 103.000 sinaduraren babesarekin iritsi zen ekinbidea lege bihurtzeko asmoa agertu zuten.\nHiru mugako bermea ezarri nahi diote Haustura Hidraulikoari:\nKataluniako araudiaren testuak berak proposatzen duen muga, Lurralde Antolamendurako araudia baliatuta\nUraren Legea aldatzea, kutsatzeko arrisku ertaina edo handia duten eremuetan teknika debekatzea\nIngurumen azterketa estrategikoa.\nEgilea: landarlan ordua: 13:22 1 iruzkin:\n8 urte igaro dira Abiadura Handiko Trena (AHT) egiteko lanak hasi zirenetik. Urte hauetan zehar agerian gelditu da AHT ez dela bideragarria eta ez dakarrela inongo onurarik gizartearentzako.\nPorrot egin du proiektu honek, milioiak xahutzen dituena eta oinarrizko beharrizan sozialetara bideratu beharko liratekeen partidak murriztu beharra dakarrena, kalte itzela eraginez gizarte, ekonomia eta ingurumen arloetan.\nParis eta Madrilekin loturarik ez dauka eta, gainera, Bilbo, Gasteiz eta Donostia artean aurrikusitako denborak gero eta handiagoak dira, autoen edo autobusen ia parean egoteraino.\nMaila bereko zentzugabekeria ikusi dezakegu Nafarroan, inondik inora ez doan AHTa eraikitzen ari baitira, Aragoirekin eta EAErekin loturarik ez duena.\nEgilea: landarlan ordua: 17:16 iruzkinik ez:\nbruselak transgenikoei atea ireki die\nAsteburu honetako berria dakarkigu.\nHonek izango dituen ondorioak eta TTIP- ekin duen lotura zuzena da. Honi buruz gehiago irakurri edo jakin nahi badezu honako loturak gomendatzen dizkizugu.\nHala ere interneteten beste hamaika aurki ditzakezu. Gai honek eragin zuzena izango du guregan, informatu zaitez!!!\n"Bruselaren oniritzia eskuratu dute hemeretzi transgenikok\nEuropako Batasuneko 27 estatuetako agintarien esku geratu da neurria ezartzea edo transgenikoak debekatzea. Baina hainbat irizpide bete beharko dituzte debekatzeko: besteak beste, Europako Batzordeari jakinarazi beharko diote erabakia eta transgenikoei bizkarra emateko zioen berri eman beharko dute,"\nEgilea: landarlan ordua: 10:59 1 iruzkin:\n"The wonderful world os mushrooms"\npowerpoint online hau gomendatu nahi dizuegu, bertan onttoen argazki harrigarriak eta ederrak ikusteko.\nGure inguruan onttoen erreinuko ale ezberdinak aurki ditzakegu, hamaika ontto, perretxiku eta itxura bereziko izakiak bizi dira.\nEgilea: landarlan ordua: 17:08 2 iruzkin:\nEgilea: landarlan ordua: 15:04 iruzkinik ez:\n"Ibaietako uren kalitatea hobetzen ari da, baina ibaien biodibertsitateak izugarrizko gainbehera izan du"\nArturo Elosegik, (Ekologian Katedraduna UPV/EHU) Gure ibaien garrantziaz hitz egiten digu SUSTATU interneteko albistegian zintzilikatu duten bideo honetan. Arriskuak, kutsatzaileak, hobekuntzak...\nEgilea: landarlan ordua: 19:51 iruzkinik ez:\nEuskal Herriko Unibertsitateko geologo talde batek bultzatuta, haien artean goierritarrak daudelarik, Euskokantauriar arroko geologiari\nburuzko bi liburu argitaratu dira. "Euskokantauriar arroko eboluzio\ngeologikoa" liburuan arroaren bilakaerari buruzko informazioa aurkituko\nduzue, bere sorreratik hasita azken aroan jasaten ari den modelaturarte\neman diren prozesuak azaltzen direlarik. Arroaren bitxikeri geologikoez\ngain, fosilak, hidrogeologia edota geodibertsitatea ere azaltzen dira,\n"Landa-geologia: 12 irteera Euskokantauriar arroan zehar" liburuan\nberriz, izenak esaten duen bezala, 12 gai geologiko ezberdin aitzakitzat\nhartuz, 12 ibilaldi proposatzen dira. Ibilaldi bakoitzean geldialdi\nezberdinen kokalekua aipatzeaz gain, geldialdietan ikusi edo azter\ndaitezkeen egitura edo prozesu geologikoen azalpenak eskeintzen dira.\nIrudi eta argazkiz beteriko liburu hauek dagoeneko liburudendetan\nEgilea: landarlan ordua: 20:52 iruzkinik ez:\nAHT Gelditu Orain! Manifestazio nazionala, Donosti...


Garbiñe Biurrun: "Emakumezkoak oso gutxitan jotzen dute auzitegietara lan diskriminazioaren aurka egiteko" - Debagoiena - Goiena.eus\nGarbiñe Biurrun: "Emakumezkoak oso gutxitan jotzen dute auzitegietara lan diskriminazioaren aurka egiteko"\nGoiena Telebista 2017-03-09 11:33\n2009a ezkero EAEko Auzitegi Nagusiko Gizarte Arloko aretoaren presidentea da Garbiñe Biurrun, eta Emakumeen Nazioarteko Egunarekin lotuta, Hemen Debagoiena saioan elkarrizketatu zuen Txomin Madinak.\nEpailearentzat Martxoaren 8ak "gero eta garrantzia handiagoa dauka", izan ere gero eta "kontzienteago" da oraindik "asko falta dela benetako berdintasuna lortzeko" eta "atentzioa behin eta berriz deitzeko eguna" dela uste du.\nLan arloko auziak izaten ditu Biurrunek; tartean berdintasunarekin lotutakoak; hala ere Biurrunek dio "oso gutxi" izaten dituztela horrelako auziak. Biurrunen ustetan, emakumeak lan diskriminazioa salatzeko auzitegietara gutxitan joateren arrazoia da "emakumezkook oso kontziente garela nahiz eta batzuetan desberdin tratatuak izan, oso zaila daukagula hori frogatzen, erraza da argudiatzen baina frogatzen ez".\nJustiziak egin dezakeenari buruz Biurrunek dioenez "Justiziako barne antolamenduan zein irudi daukagun, zein toki daukagun emakumezkook, hori azaleratzen denean, kaleratzen denean nik uste dut hor bai ikusten dela emakumearen garrantzia, emakumearen posizioa". Honetaz gain, Justiziak "sentsibilitate minimoa" eta "begiak oso ondo zabalduta" izan behar dituela uste du, era honetan, dionenez, "argi geratuko litzaizkiguke, gertatzen diren, aipatzen zaizkigun eta salatzen zaizkigun diskriminazioak".


Internazionalismotik ere jarrai dezagun memoria feminista eraikitzen! • ZUZEU\nAzaroak 25: internazionalismotik ere jarrai dezagun memoria feminista eraikitzen! –\nOroimenak osatzen du memoria. Eta memoriak, idatzi, historia. Ondo baino hobeto dakigu, baina, historia, gizon zuri heterosexualak idatzi zuela. Eta emakumezkoak itzalpera bota gintuztela. Bada garaia ilunpetik argitara ateratzeko, eta herri memoria eta, bereziki, memoria feministaren erroei eusteko. Guk geuk osatutako memoria berreskuratzen hasteko unea iritsi da eta horrekin batera internazionalismoaren historia luzean giltzarri izan diren hamaika emakumeak lehen planora ekartzeko unea. Emakumeak gerrako fronteetan, gidaritza politikoetan, liburu furtiboen idazketetan, matxinaden atzean, herriaren eraikuntzan, ideien gudan, zaintza lanetan, auzolanetan… Kontaezinak dira emakumeok mendeetan zehar historiari eta beraz, borrokari, egindako ekarpenak. Bada, goazen gaurkoan horiek guztiak balioan jartzera!\nIzan ere, memoria feminista ezkutatzea, indarkeria sexista mota bat da. Geure historia eta istorioetatik desjabetzea, horiek desitxuratzea edota gure memoriak eraikitzeko tresnak ukatzea, emakumeon aurkako indarkeria dira, ondo baitakite kapitalismo patriarkalaren aurkako subjektu garela. Horregatik ukatzen zaigu memoria, ondarerik ez dugula sinestarazteko, isilarazteko eta jazarririk mantentzeko. Hala azaldu ziguten Erdi Aroa, emakume ahaldunduak sorgin gaizto bihurtuta, hainbatek emakume horien aitortza egin zuten arte. Subjektu izaera ukatu digute gure bizitzako esparru guztietan eta, noski, baita gure memoria kolektiboaren baitan ere. Internazionalistok ondotxo ezagutzen dugu hori: nork ez ditu ezagutzen Ché, Chavez, Fidel, Pakito… Baina, 30. urteurrenean esan genuen bezalaxe, internazionalismoaren ibilbidean ezinbestekoak izanak diren arren, gehiegitan ikusezinak izan diren horiei guztiei zor diegu, eta gu ere memoria feminista horretan gure aletxoa jartzera goaz: Eva Forest, Begoña Gacía “Alba”, Marta Gonzalez “Begoña”, Doris Benegas…\nAzaroak 25: internazionalismotik ere jarrai dezagun memoria feminista eraikitzen! Azaroak 25: internazionalismotik ere jarrai dezagun memoria feminista eraikitzen!\n2 pentsamendu “Internazionalismotik ere jarrai dezagun memoria feminista eraikitzen!”-ri buruz\nEgia 2018-11-25 17:13\nEmakumea Europan inon baino hobeto dago. Emakumearentzat okerrena herrialde musulmanetan dago.\nIslama kritikatzen duzuzenean sinesgarritasuna izango duzue, ordura arte, txiton.\nBatbibb 2018-11-25 22:09\n“Sistema kapitalista heteropatriarkalak emakumeok subjektu baino objektu isil eta sumiso nahi gaitu”.\nZuek zer erretzen duzue?


Bi babesle berri ditu Zarauzko Triatloiak: Aizpurua Autobusak eta Gesalaga - Zarauzko Triatloia\nZarauzko Triatloiak beste bi babesle berri izango ditu aurten: Aizpurua Autobusak eta Gesalaga, hain zuzen ere. Bi enpresek urteak daramatzate Zarauzko Triatloiarekin elkarlanean, eta 33.edizioan, babesle izatera pasako dira.\nAizpurua Autobusak Usurbilgo familia-enpresa bat da, eta 50 urte baino gehiago daramatza garraio zerbitzuak eskaintzen. Aizpuruak lotura handia izan du betidanik kirolarekin, eta diziplina ezberdinetako jokalariak garraiatzeaz arduratu izan da. Zarauzko Triatloian, haiek izan dute urte askotan parte hartzaileak Zarauztik Getariara eramateko ardura: dortsal banaketako gunetik, igerian hasten diren punturaino. Aizpuruarentzat oso garrantzitsua da Zarauzko Triatloiaren parte izaten jarraitzea, eta, oro har, herri ekimenetik sortzen diren kirol probak babestea.\nGesalaga enpresa, berriz, zarauztarra da, eta duela 40 urte sortu zen. Gesalagatik azaldu dutenez, haien enpresa hazten joan da hamarkadaz hamarkada, Zarauzko Triatloiaren antzeko erritmoan. Duela urte asko hasi ziren triatloiarekin elkarlanean; besteak beste, antolakuntzari proba egunerako funtsezkoak diren furgonetak uzten. Zarauzko probaren sustapenean laguntzeaz gain, Gesalaga beste kirol batzuetako taldeekin ere aritzen da elkarlanean: arrauna, eskubaloia, futbola… Enpresa zarauztarra izanik, Zarauzko ekimen garrantzitsu honen parte izaten jarraitu nahi dute.


GARAJE ATEKO DATILAK\nTupperware kutxaren gainean, euli multzoak arratsaldeko aire beroa dardararazten zuen eta gure hamabi urteko semeak ezetz erantzun zion gomitari, burua ezker eta eskuin mugituz. Gu hala ere, omandar zaharrak oparitzen zizkigun datilak, baietz erran eta…\n2018. urtarrilak 24\nGaur arratsaldean, emaztea eta biak kontzertu batera joan gara, Angelura, ezagutzen ez genuen eliza txiki batera. Han, musikari bikote batek jo du eta koru amatur batek kantatu. Musikari bikoteak hamar bat zati klasiko labur jo…\n2018. urtarrilak 5\n“Sua! Sua!” Gaueko bi eta erdietan, jauzian jaiki ginen, gaueko “toolpusher”-en Cajun ahots minkorrak iratzarriak. Tarrapataka, zerbitzu enpresen logelan ginen zortzi langileak, gure pijametan edo pijama gisa jantzia genuenarekin, lasterka pasabidera atera ginen. “Toolpusher”-a putzua…\n2017. irailak 14\nKamioi bat gure aldera zetorren, beste norabidean, iparraldera, guregandik aski urrun. Eskuinean zen eta normala zen, Hego Afrikan izanez. Kilometro batzuk aurrerago ikusten genuen errepidea, aldapa leun batean behera zihoana. Bi ibilgailu baizik ez ziren…


Irungo harrera sareak mila migranteri egin die harrera udan | Gizartea | Berria\nIrungo harrera sareak mila migranteri egin die harrera udan\nGurutze Gorriko dispositiboak hainbat migrante «diskriminatu» dituela salatu du harrera sareak, kanpoan utzi baititu horietako anitz: «Ez dago irizpide koherenterik». Europako Batasunak errefuxatuekiko duen «politika xenofoboa eta hiltzailea» gaitzetsi du boluntarioen taldeak, eta euskal erakundeei exijitu die «anbizio eta ardura handiagoarekin» jokatzeko.\nHainbat migrante, uda honetan, Irunera iritsi berritan. Gari Garaialde / Bostok Photo Tamaina handiagoan ikusi\nKonfinamendua bukatu eta berehala jarri zuten berriro martxan Irungo harrera sarea, eta, ohar baten bidez jakinarazi dutenez, udan guztira pasaian ziren mila migranteri egin diete harrera bolunatarioek. Sarearen arabera, gehienak bakarrik etorri diren gizon gazteak izan dira, baita ume txikiekin etorritako emakumeak ere. Jatorriak: Ginea, Mali eta Boli Kosta, gehienbat; Kamerun, Senegal eta Nigerrekoak ere anitz. Eta bidean Kanarietatik pasaturikoak, ia denak: «Ikusten denez, Afrikako migrazio bideak aldatuz doaz Espainiak eta Marokok zirkulazio askatasuna oztopatzeko egiten duten presio militarraren arabera», azaldu du Irungo harrera sareak oharrean.\nSareak salatu duenez, Gurutze Gorriko dispositiboan «irregulartasunak» ikusi dituzte, hainbat migranteri ez baitiete gaua han pasatzen utzi, irizpiderik gabe: «Ez dago irizpide koherenterik, eta, dispositiboa erdi hutsik egonik ere, migratzaile askori ez zaie aterpetxean sartzen utzi». Ohartarazi dute, gainera, maiz egon dela lekua, eta halere kanpoan utzi dituztela migranteak: «Hainbat migratzaile diskriminatu dira, eta errekurtsoa ez da behar bezala erabili, diru publikoa modu desegokian xahutuz». Frantziako Poliziak ere «legez kontra» kanporatu ditu hainbat migrante, sarearen arabera.\nEuroparen politika «xenofoboa»\nHarrera sareak nabarmendu du gatazka armatuak gora egiten ari direla Afrikan, eta horrek «kanporatze efektua» eragiten duela hango biztanleengan: «Presazko nazioarteko babesa beharko lukete». Espainiako Estatuak eta Europak «entzungor» egiten diete, ordea. Sareak gaitzetsi du «xenofoboa eta hiltzailea» dela Europako Batasunak errefuxiatuekiko ezartzen duen politika: «Izugarria da Moriako, Mediterraneoko eta Espainiako kostako kanpamentuetan nola tratatzen diren milaka eta milaka pertsona». Euskal erakundeei «exijitu» diete bete dezatela aurkeztu duten harrera plana, «oraingoan anbizio eta ardura handiagoarekin» jokatuta.\nHerritarrei, bertzalde, deia egin diete parte har dezatela Zaporeak elkarteak Moriako errefuxiatuekiko elkartasunez antolatu dituen kultur ekitaldietan.


Derbi garrantzitsua jokatuko du bihar, ostirala, Lan Mobel Iraurgik - Uztarria (Azpeitia)\nDerbi garrantzitsua jokatuko du bihar, ostirala, Lan Mobel Iraurgik\n2011ko mar. 24a, 16:03\nHerriko kiroldegian izango da, Santurtziren aurka, 21:00etatik aurrera\nPartida animatzeko sarrerak oparituko dizkiete ISB eta Zurt tabernetako bezeroei\nZaleen babesa "orain inoiz baino gehiago" behar du taldeak. (OLATZ PRAT) Argazki originala\nLan Mobel ISBk denboraldi osoko partidarik garrantzitsuena jokatuko du bihar, ostirala, 21:00etatik aurrera, Santurtziren aurka Azpeitiko Kiroldegian izango den euskal derbian.\nLau partida besterik ez dira gelditzen Zilarrezko LEB Liga amaitzeko, eta bihar aurrez aurre egongo diren bi taldeak azken postuan berdinduta daude; biek, beraz, ezinbestekoa dute partida irabaztea egungo mailan mantentzeko ahaleginean.\nLan Mobeleko entrenatzaile Jon Txakartegik adierazi duenez, partida honetako gakoetako bat "antsietatea eta urduritasuna kontrolatzea izango da, partidaren lehen minutuetan batez ere". Jokoari dagokionez, "errebotea kontrolatzea eta partida osoan zehar erritmoa mantentzea" ere garrantzitsuak dira teknikoarentzat.\nZaleen babesa, beharrezkoa\nLigaren azken txanpa honetan inoiz baino gehiago behar du taldeak zaleen babesa eta laguntza. Txakartegik dioen moduan, "ezin zaie askoz gehiago eskatu partida guztietan babesa erakutsi duten zaleei"; hala ere, taldeak ahalegin berezia egin nahi du bihar kiroldegian animo oihuak inoiz baino gehiago eta ozenagoak izan daitezen.\nHorregatik, Iraurgi Saski Baloi elkarteak Azpeitiko ISB eta Azkoitiko Zurt tabernetan kontsumizio bat hartzen duen heldu bakoitzari sarrera bana oparitzea erabaki du. "Behar zaituztegu", diote elkarteko kideek denboraldiko unerik garrantzitsuenean.


Nola jakin nire txakurrak parasitoak dituen | Txakurren Mundua\nNola jakin nire txakurrak parasitoak dituen\nThe Perros Urteko edozein sasoitan eragin ditzakete parasitoek, batez ere prebentzio neurriak hartzen ez badira eta, hala ere, batzuetan horietako batzuk hil ditzakete zelaian paseo bat ematera eramanez gero.\nBeraz, zure larrua asaldatu ez dadin, ikus dezagun nola jakin nire txakurrak parasitoak dituen.\n1 Parasito motak\n1.2.1 Nola jakin nire txakurrak barneko parasitoak dituela?\nIdentifikatzeko errazenak dira, oso ikusgarriak baitira. Ohikoenak dira arkakusoak, The akainak eta akaroak, animaliaren odolaz elikatzen direnak eta hainbat gaixotasun sor ditzaketenak, hala nola, gantz, Lyme gaixotasuna edo dermatitisa.\nNola jakin nire txakurrak kanpoko parasitoak dituen? Oso erraza: intsektua bera ikustea edo, askoz maizago, animaliak asko urratzen duela ikustea. Batzuetan, hainbeste azkura izanda, zauri bitxia egiten amaitu dezakezu.\nHoriei aurrea hartzeko edo / eta aurre egiteko garrantzitsua da pipetetan, lepokoetan edo desparasitatzeko sprayetan jartzea udaberrian eta udan.\nNormalean zizareari txakurraren barne organoetan bizi diren eta arazo bat baino gehiago sor ditzaketen zizareak deitzen ditugu. Mota asko daude, ohikoenak zizareak biribilak eta lauak dira.\nBiribila: batez ere hesteetan ostatu hartzen dute, baina arnas aparatuan ere egon daitezke. Luzeak eta biribilak dira, eta gorozkien edo bularreko esnearen bidez transmititzen dira ama desparasitatzen ez bada.\nPlanak: Heste meharrean, behazun-maskurian, gibelean, zain mesenterrikoetan edo gibeleko aparatuan daude. Arkakusoen ziztadek transmititzen dute maiz, baina gorotzek ere bai.\nNola jakin nire txakurrak barneko parasitoak dituela?\nThe síntomas maizago hauek dira:\nBere uzkia marratu edo / eta marratzen du maiz\nZure txakurrak sintoma horietako bat edo gehiago baditu, ez izan zalantzarik albaitariarengana eramateko.\nParasitoak gure lagunengandik urrun egon behar dira. Orduan bakarrik ziurtatu dezakegu ez dutela gaixotasun larriren bat izaten amaituko.\nArtikuluaren bide osoa: Txakurren mundua » Txakur orokorrak » Nola jakin nire txakurrak parasitoak dituen\nTxakurrek inspiratutako abestiak (II. Zatia)\nZer dio zure txakurrak zuri buruz?


Piper txorizeroa – Mantala\nPiper txorizeroa, piper lehorra.\nAmerikatik iritsitako piperrak Euskal Herrian berehala zabaldu ziren, urrutiko herrialdeetatik ekarritako espezien alternatiba merkea zirelako. Garai haietan, espezia horiek elikagaiak kontserbatzeko funtsezkoak ziren. Gure baserrietako baratzetan, piperrak modu errazean ekoizten zituzten, erraz kontserbatzen zituzten, denbora batez lehortzen utzita, eta koloratzaile zein kontserbatzaile gisa hainbat modutara erabil zitzaketen. Balkoietan lehortzen jarritako piper txorizero kordak zituzten baserrien irudia gure irudi adierazgarrienetako bat da, eta piper txorizero horiek erabiltzea ezinbestekoa da euskal sukaldaritzako plater txalotuenetako batzuk egiteko.\nPiper txorizeroa zapore gozoa duen piper lehorra da. Saltsak egiteko edo beste plater batzuen zaporeak biziagotzeko ongailu gisa erabiltzen da. Izenak berak adierazten duen bezala, hasieran txerri-hiltzetik lortutako produktuen kontserbatzaile gisa erabili zuten eta oraindik ere erabiltzen da horretarako.\nAbiapuntuko barietatea Gernikako Piperra da. Bertako barietatea da eta dagokion sasoian berde jaten da; normalean, frijituta. Kasu honetan, piperra landarean uzten da heldu arte eta erabat gorria denean biltzen.Bildu ondoren, piperra kalitatearen eta neurriaren arabera aukeratzen dute. Ohiturari jarraiki, kordetan lotu eta baserrietako balkoietan zintzilik uzten dira, erabat lehortu arte. Gaur egun, piper hau merkaturatzeko ekoizten duten baserritarrek lehortzeko ganberetan gordetzen dituzte, hezetasun eta tenperatura kontrolatuarekin.\nErabili baino lehen, piper txorizero lehorra hidratatu egin behar da, ordu batzuk lehenago uretan jarrita. Ondoren, mamia edo haragia atera behar zaio, aizto baten puntarekin, azala eta haziak baztertuta. Gaur egun, enpresa batzuek lan hori egiten dute. Piper txorizero lehorrak aipatutako moduan eraldatu, kontserbatzaile edota koloratzailerik bota gabe esterilizatu eta haien haragia kontserba potetan saltzen dute. Piper txorizeroaren haragi poteratuaren mamia oretsua eta gorri distiratsua da, ez du ez azalik, ez hazirik, eta zuzenean hainbat saltsa mota egiteko erabiltzen da.\nPiper txorizero izena Estatu osoan erabiltzen da, Espainiako sukaldaritzan askotan erabiltzen diren hainbat barietatetako piper gorri lehortu motak izendatzeko. Gernikako Piperra lehortuta lortzen den piper txorizeroaz gain, kristal-piper edo Errioxako piperretik lortutakoa dago, baita ahuntz-adarra, Italiako piperra… Horiekin euskal piperrena ez bezalako zaporea duten ongailuak egiten dira. Ez dira ñorarekin nahastu behar (Levanten eta Katalunian asko erabiltzen dute).\nSukaldaritzarako erabilerari dagokionez, piper txorizeroa ezinbestekoa da hainbat gisatu tradizional egiteko, adibidez: sukalkia, zurrukutuna… Hala ere, saltsa bizkaitarra egiteko da funtsezko-funtsezkoena. Kalitate bikaineko piper txorizeroarekin, oliba olio birjinarekin eta tipula gorri edo zuriarekin (norbere gustuen arabera) egiten da. Saltsa bizkaitarrarekin egiten diren plater guztien artean, ezagunena eta ospetsuena bakailaoa bizkaitar erara da; euskal errezeta-liburuko oinarrizko platera.\nPiper txorizero lehorraren zati handi bat Gernikako Piperra ekoizten duten eremu nagusietatik dator; bereziki, Bizkaiko Busturialde eta Uribe Kosta eskualdeetatik, baina Bizkaiko gainerako eskualdeetan ere ekoizten dute, baita Araban eta Gipuzkoan ere, nahiz eta neurri txikiagoan izan.\nMerkatuan bi modutara aurkitzen dugu piper txorizeroa. Lehena, produktu honen berezkoena, kordetan zintzilikatutako unitate lehorretan; ziur etxe ondoko fruta-dendan behin baino gehiagotan ikusi dituzula. Bestea, kristalezko potetan sartuta (haragia bakarrik).\nDILISTAK PIPER TXORIZEROAREKIN\n400 gr dilista, 1,5 L barazki-salda, 150 gr tipul,\n30 gr piper txorizero, 150 gr azenario,\n200 gr patata eta 6 gr baratxuri.\nSartu piper txorizeroak urez betetako edukiontzi batean, hidratatu daitezen.\nAzenarioa zuritu eta tipularekin batera moztu.\nPatata zuritu eta kraskatu.\nPiper txorizeroen haragia atera.\nKazola batean, oliba-olio pixka batekin, baratxuriak, tipula eta azenarioa bigundu.\nPiperren haragia gehitu.\nPatatak gehitu, barazki-saldarekin batera, eta 15 minutuz egosten utzi.\nDenbora pasa orduko, dilistak gehitu, ondu eta egosten utzi su baxuan.\nNoizean behin mugitu eta lekaleak bigunak daudenean sutatik kendu.\nBeharrezkoa izanez gero, gatza zuzendu.


deborah hondartza bakarti batean - IRALE\nAspaldidanik ez nuen euskaraz idatzitako libururik irakurtzen, testuliburuak izan ezik. Liburua aukeratzerakoan, zalantza bat baino gehiago izan nituen; ez nekien nondik hasi, egia esan. Pentsatu nuen gaurko gazteen arazoak jorratzen dituen libururen bat aukera ezin hobea izango zela, eta klaseko lagun batek Pako Aristiren Deborah hondartza bakarti batean gomendatu zidan. Izan ere, esan zidan institutuetan osagarrizko irakurketa moduan erabiltzen dutela eta, orokorrean, ikasleen gustukoa dela.\nLiburu honetan, Pako Aristik ahaleginak egin ditu, neska baten istorioaren bidez, gazteen betiko kezkak eta nahiak azalarazteko, baita gaurko gizarte-arazoak ere\n–migrazioen ondorioak, adibidez –. Idazleak gazte baten bilakaera erakusten digu liburuaren bi zatitan.\nLehenengo zatian, Deborahk, 18 urteko haurdun dagoen neskak, eguneroko bizipenak kontatzen ditu: etxea utzita, bakardadearen sentimendua, gogorapenak, guraso eta lagunen falta, lehenengo amodioak… Hasiera honetan, protagonistaren barne konfliktoak eta zalantzak erakusten dira, baita nola hasten den lehenengo erabakiak hartzen ere. Egia esanda, Aristik, trebetasun handiz, osatzen du gazte baten kronika, iraganeko eta egungo istorioak nahastuz. Bidean, Mahmud Magrebeko gaztea ezagutzen du hondartzan, bere istorioa kontatzen dio eta horrek barne erabakia sendotzen laguntzen dio.\nLiburuaren bigarren zatiak Deborah berria erakusten digu, neska ausartagoa, bere ideien eta semearen alde borrokatzeko zeharo prest dagoena. Mahmudi esker, arazoei aurre egiten ikasten du.\nIrakurketaren bitartez, Aristik erabilitako sinbolo eta elementu deigarriak topa daitezke: kaioa, hondartzako bazter guztietako lekukoa eta askatasunaren ikurra; animalien erreferentziak (kukua, trikua), bizitzaren kontrako bi aurpegiak adierazteko; protagonistaren izena (Deborah) ez da kasualitatezkoa, esanguratsua da, Bibliako emakume indartsu baten izena baita.\nPako Aristi egungo gazteez mintzatzen da, eta haien arazoez, ideiez eta batez ere haien bizitzaren oztopoez. Pako Aristi euskal haur- eta gazte-literaturaren erreferente bat da (Patxi Zubizarreta eta Anjel Lertxundirekin batera, besteak beste), eta haren liburuen irakurketa gomendagarria da, bai gazteentzako, bai helduentzako.